PRU15: Landskap politik di Perak dan Pahang berubah

KUALA LUMPUR, 20 November- Pilihan Raya Umum ke-15 (PRU15) kali ini mengubah landskap politik di Pahang.Barisan Nasional (BN) yang menjadi peneraju pentadbiran negeri Tok Gajah selama ini, tidak memperoleh majoriti mudah.  Tidak hanya BN, parti yang bertanding seperti PN dan PH juga tidak dapat membentuk kerajaan negeri secara bersendirian kerana masing-masing tidak mempunyai majoriti mudah.Berdasarkan keputusan rasmi di 41 kerusi DUN yang dipertandingkan, (PN) memenangi 17 kerusi, (BN) memperoleh 16 kerusi manakala (PH) lapan kerusi.  Kerusi DUN Tioman pula ditangguhkan susulan kematian calon PN, Md Yunus Ramli yang meninggal dunia ketika menerima rawatan di Hospital Rompin.  Parti-parti yang bertanding di negeri ini perlu memenangi 21 kerusi DUN, untuk memperoleh majoriti mudah bagi membentuk kerajaan negeri.  Berdasarkan keputusan tersebut, pembentukan kerajaan campuran perlu dibuat, sama ada gabungan daripada parti BN dan PN atau gabungan PN dan PH atau BN dan PH.Bagi kerusi parlimen pula, menyaksikan (BN) memperoleh lima kerusi daripda 13 yang dipertandingkan. (PN) pula memperoleh tujuh kerusi dan dua kerusi lagi milik PH.

Sementara itu, situasi sama turut berlaku di Perak.Walaupun Perikatan Nasional (PN) memenangi 26 kerusi DUN pada PRU15, ia bukan jumlah yang cukup untuk membentuk kerajaan negeri.Menurut Timbalan Pengerusi PN Satu Perak, Razman Zakaria, pihaknya akan melakukan perbincangan bersama Barisan Nasional bagi mendapat majoriti mudah kerusi DUN.Sebagaimana pendirian pucuk pimpinan, beliau menolak kerjasama dengan Pakatan Harapan (PH).PH memiliki 24 kerusi DUN manakala BN menang sembilan kerusi DUN.


PRU DUN ke-15:  KKD buka pusat media secara maya, fizikal

ALOR SETAR, 28 Julai- Kementerian Komunikasi dan Digital (KKD) membuka pusat media di lobi The Jerai Hotel Alor Setar bermula hari ini sempena Pilihan Raya Umum Dewan Undangan Negeri ke-15 (PRU DUN ke-15) Kedah.Penolong Pengarah Cawangan Media Siber Jabatan penerangan Negeri Kedah, Ow Yeang Khang Ting berkata pusat media tersebut berfungsi membuat hebahan siaran media yang dikeluarkan Suruhanjaya Pilihan Raya (SPR) dan agensi kerajaan yang lain.Pusat media tersebut menyediakan kemudahan ruang bekerja kepada semua petugas media yang berdaftar dengan Jabatan Penerangan.Turut disediakan ruang sidang media dan juga kemudahan internet berkelajuan tinggi."Kami ada pusat media secara maya dan juga secara fizikal di sini. "Kali ini terdapat tiga negeri yang ada pusat media fizikal termasuk Kedah."Pihak media boleh mendapatkan maklumat berkaitan pilihan raya seperti profil calon, maklumat pusat penamaan dan pengundian."Seramai lima hingga 10 petugas ditempatkan di pusat media berkenaan yang dibuka dari pukul 9.00 pagi hingga 9.00 malam," katanya kepada pemberita di sini.

(Turut disediakan ruang sidang media dan juga kemudahan internet berkelajuan tinggi)


Watak-watak berpengaruh tewas, tiada yang mustahil pada PRU15

KUALA LUMPUR, 20 November- Nama-nama besar arena politik tanah air terpaksa menerima hakikat tewas pada Pilihan Raya Umum ke-15 (PRU15).Tun Dr Mahathir Mohamad, Tengku Razaleigh Hamzah, dan Datuk Seri Mohamed Azmin Ali mengalami kekalahan yang dilihat mengejutkan termasuk calon popular, Khairy Jamaludin di Sungai Buloh.Selain itu, PRU kali ini turut menyaksikan tamatnya legasi 40 tahun keluarga Datuk Seri Anwar Ibrahim di Permatang Pauh selepas anaknya, Nurul Izzah tewas kepada parti lawan.Tewasnya watak-watak berpengaruh dan lama berkhidmat itu turut dialami pemimpin yang dikaitkan dengan kemelut politik negara, dua tahun kebelakangan ini.Siapa pun tidak menyangka, bekas Perdana Menteri keempat dan ketujuh, Tun Dr Mahathir Mohamad gagal mempertahan kerusi Parlimen Langkawi.Tun Dr Mahathir yang memperoleh 4,566 undi tewas kepada calon Perikatan Nasional, Datuk Mohd Suhaimi Abdullah dengan majoriti 13,518 undi. Juga mengejutkan, kegagalan Tengku Razaleigh Hamzah mempertahan kerusi tradisinya, Gua Musang pada penyertaan kali ke-12 beliau. Beliau tewas dengan majoriti tipis 163 undi dengan memperoleh 21,663 undi, berbanding calon Pas, Datuk Azizi Abu Naim yang memperoleh 21,836 undi.Satu lagi kerusi tradisi PKR yang terlepas ke tangan lawan ialah Permatang Pauh.Kerusi itu menyaksikan penyandangnya, Nurul Izzah Anwar tewas kepada calon Perikatan Nasional, Muhammad Fawwaz Mat Jan.Bekas Timbalan Presiden PKR, Datuk Seri Mohamed Azmin Ali turut terpalit badi penolakan pengundi, selepas tewas di Parlimen Gombak kepada calon 'heavyweight' iaitu Menteri Besar Selangor, Datuk Seri Amirudin Shari.Kerusi panas pertembungan lima penjuru itu menyaksikan Datuk Seri Azmin dihukum pengundi dengan memperoleh undi 59,538, berbanding 72,267 undi yang diperoleh Datuk Seri Amirudin.Nama-nama besar lain yang turut kecundang termasuk Datuk Seri Tengku Adnan Tengku Mansor di Putrajaya, Datuk Seri Mahdzir Khalid di Padang Terap, Datuk Seri Abdul Azeez Rahim (Baling), Datuk Seri Mukhriz Mahathir (Jerlun) dan Khalid Samad di Titiwangsa.


PRU15: PH yakin dapat bentuk Kerajaan Persekutuan

(Datuk Seri Anwar berucap pada Majlis Pengumuman mengenai Keputusan Pilihan Raya Umum ke-15 (PRU15)/BERNAMA)

SUBANG JAYA, 20 November- Pakatan Harapan (PH) yakin dapat membentuk Kerajaan Persekutuan kerana parti gabungan itu telah melepasi majoriti mudah 112 kerusi, menurut pengerusinya, Datuk Seri Anwar Ibrahim.Beliau berkata PH sebagai blok parti gabungan terbesar berjaya memenangi Pilihan Raya Umum (PRU) ke-15."Kami telah mencapai persefahaman dalam persetujuan untuk membentuk kerajaan apabila diperkenan oleh Kebawah Duli Yang Maha Mulia Yang di-Pertuan Agong. Jadi inilah parti pertama daripada blok yang terbesar dan keduanya telah memperoleh jumlah yang mencukupi untuk membentuk kerajaan dengan suara majoriti," kata Anwar dalam sidang media di sini.Beliau yang juga Presiden PKR bagaimanapun enggan mendedahkan butiran perbincangan dengan parti lain bagi membentuk kerajaan selain menegaskan PH mempunyai jumlah majoriti yang cukup.

(Pengerusi Pakatan Harapan yang juga Presiden PKR, Datuk Seri Anwar Ibrahim bercakap pada sidang media Majlis Pengumuman Keputusan PRU15/BERNAMA)


Warga Kepala Batas pilih Dr Siti Mastura, Reezal Merican akur tewas

KEPALA BATAS, 20 November- Perikatan Nasional (PN), berjaya memecah kubu kuat Barisan Nasional (BN) selama 48 tahun di Kepala Batas menerusi calon, Dr Siti Mastura Muhammad.  Dr Siti Mastura memperoleh majoriti sebanyak 2,867 undi menewaskan calon BN, Datuk Seri Reezal Merican Naina Merican yang menguasai kerusi itu selama dua penggal sebelum ini.  Dr Siti Mastura menyifatkan kejayaan bersejarah itu di bantu gelombang anak muda yang banyak menyokong perjuangan PN."Di Kepala Batas, kita ada 50 peratus pengundi muda dan kita melihat mereka ini ialah kuasa pengubah. Kita nak bawa perubahan politik anak muda, bukan politik yang kotor. Ini adalah pilihan anak muda, politik yang sebenar, politik matang dan yang paling penting adalah semua rakyat dapat menikmati kebajikan dan kesejahteraan," kata Siti Mastura kepada RTM selepas pengumuman keputusan oleh Pegawai Pengurus Parlimen Kepala Batas (P.041), Zulkifli Rashid, di sini.Beliau meraih keseluruhan undi sebanyak 28,604 manakala Reezal Merican memungut 25,737 undi.  Calon Pakatan Harapan (PH), Danial Abdul Majeed dan calon Pejuang, Ustaz Hamidi Abu Hassan masing-masing mengumpul 14,213 dan 747 undi.

(Penyandang Parlimen Kepala Batas (P.041), Datuk Seri Reezal Merican Naina Mericanmerakamkan ucapan terima kasih dan akur dengan kekalahan terhadap calon PN)

Terdahulu, pada PRU14, Dr Siti Mastura yang bertanding atas tiket Parti Islam Se-Malaysia (PAS) tewas kepada Datuk Seri Reezal ketika itu dengan majoriti 10,339 undi.

Sementara itu, calon BN, Datuk Seri Reezal Merican Naina Merican menerima kekalahan ini dengan berlapang dada.  Melalui kenyataan di laman Facebook peribadinya, beliau berkata rakyat telah menjalankan hak demokrasi memilih wakil rakyat mereka.  Beliau juga merakam ucapan tahniah kepada Dr Siti Mastura atas kemenangan tersebut dan yakin calon Perikatan Nasional itu akan meneruskan agenda membela nasib rakyat Kepala Batas. Jelas Datuk Seri Reezal, kekalahan ini tidak akan sesekali melemahkan semangat beliau untuk terus menabur bakti kepada seluruh warga Kepala Batas.


PRU15: Tiada parti peroleh majoriti mudah

PUTRAJAYA, 20 November- Tiada parti memperoleh majoriti mudah dalam Pilihan Raya Umum (PRU) ke-15 semalam, umum Pengerusi Suruhanjaya Pilihan Raya (SPR), Tan Sri Abdul Ghani Salleh dalam sidang media pada pukul 4.30 pagi di sini.Menurut beliau, selepas penjumlahan kesemua undi bagi 219 kawasan Parlimen selesai, Pakatan Harapan (PH) memperoleh 76 kerusi diikuti Perikatan Nasional (PN) 51 kerusi dan Barisan Nasional (BN) 30 kerusi.Sementera itu, Gabungan Parti Sarawak (GPS) merekodkan 22 kerusi, PAS (22), Gabungan Rakyat Sabah (GRS) meraih enam kerusi, DAP lima kerusi, Warisan tiga kerusi dan Bebas dua kerusi.Manakala MUDA dan Parti Bangsa Malaysia (PBM) masing- masing satu kerusi."Tiga lagi kawasan parlimen tidak dapat dilaksanakan melibatkan Parlimen Padang Serai, Kota Marudu dan Baram."Peratusan mengundi keseluruhan tanpa mengambil kira tiga kawasan tadi, merekodkan 73.89% jumlah mengundi," kata Abdul Ghani.Bagi PRU Dewan Undangan Negeri (DUN) Pahang, PN memperoleh 17 kerusi, BN 16 kerusi, dan PH lapan kerusi.DUN Tioman ditangguhkan berikutan kematian calon PN, Md Yunus Ramli yang meninggal dunia pada awal pagi semalam.Bagi PRU DUN Perak, PN memperoleh 26 kerusi, PH 24 kerusi dan BN sembilan kerusi.Tiada parti mempunyai majoriti mudah untuk membentuk kerajaan kedua-dua negeri. Dalam pada itu, PN memenangi 14 daripada 15 kerusi DUN Perlis untuk menumbangkan kerajaan BN yang mentadbir negeri itu sejak merdeka.Kemenangan besar yang dicapai membolehkan PN merealisasikan aspirasinya membentuk “Perlis Baharu”.Calon Pakatan Harapan, Gan Ay Ling berjaya mempertahankan kerusi Indera Kayangan dan bakal menjadi satu-satunya pembangkang dalam DUN Perlis.

(Tan Sri Abdul Ghani ketika sidang media Pilihan Raya Umum PRU15)


Wan Saiful Wan Jan pilihan warga Tasek Gelugor

TASEK GELUGOR, 20 November - Perikatan Nasional (PN) buat pertama kalinya menang di Parlimen Tasek Gelugor (P.042) dengan majoriti 12,252.  Ia diumumkan Pegawai Pengurus Pilihan Raya Parlimen Tasek Gelugor, Supardi Amaludin. Calon PN, Datuk Wan Saiful Wan Jan memperoleh jumlah undi 31,116.  Beliau menyifatkan kemenangan itu sebagai di luar jangkaan dengan bilangan pengundi dilihat meningkat, mencecah 83.83 peratus berbanding Pilihan Raya Umum (PRU) yang lalu.  "Saya rasa kemenangan ini tidak akan berlaku kalau tidak ada satu gelombang dalam kalangan anak muda di Tasek Gelugor. Bagi saya kejayaan ini melambangkan kehendak rakyat di sini, pada suatu perubahan dan mereka mahukan kerajaan yang bersih dan stabil.Bukan itu sahaja, mereka yakin dengan kepimpinan yang dibawa oleh Perikatan Nasional terutamanya yang dipimpin oleh Tan Sri Muhyiddin Yassin dan Tuan Guru Abdul Hadi Awang," kata Wan Saiful kepada RTM selepas pengumuman keputusan bagi Parlimen Tasek Gelugor.

Sementara itu, calon Barisan Nasional, Datuk Muhammad Yusoff Mohd. Noor memperoleh 18,864 undi diikuti calon Pakatan Harapan, Nik Abdul Razak Nik Md Redzuan dengan 16,547 undi.  Abdul Halim Sher Jung calon Pejuang serta calon Warisan, Mohd. Akmal Azhar masing-masing mendapat 406 dan 179 undi.  Penjumlahan undi berlangsung di Pusat Pengundian Dewan Perdana Institut Kemahiran Mara, Tasek Gelugor, Pulau Pinang.  Peratusan keluar mengundi bagi Parlimen Tasek Gelugor (P.042) adalah sebanyak 83.83 peratus daripada 80,868 pengundi berdaftar.


Ramli Mohd Nor kekal terima mandat rakyat di Cameron Highland

CAMERON HIGHLANDS, 20 November- Penyandang kerusi Parlimen Cameron Highlands (P.078), Datuk Ramli Mohd Nor mempertahankan kerusi yang disandangnya pada Pilihan Raya Umum ke-15 (PRU15) kali ini.  Calon Barisan Nasional itu merupakan satu-satunya Ahli Parlimen daripada komuniti masyarakat orang asli berjaya memenangi 16,120 undi dengan majoriti 4,544 undi menewaskan wakil Pakatan Harapan (PH), Chiong Yoke Kong yang meraih 11,576 undi dan Dr Abdul Rasid Mohamed Ali daripada Perikatan Nasional (PN) 5,569 undi.  Pegawai pengurus Suruhanjaya Pilihan Raya Malaysia (SPR)bagi Parlimen P.078 Cameron Highlands, Syed Ahmad Khirulanwar Alyahya Syed Abdul Rahman mengumumkan keputusan itu di Dewan Gemilang, SMK Sultan Ahmad Shah, Tanah Rata pada jam 2.00 pagi tadi.  "Undi ditolak ialah 850, majoriti 4,544 peratus pengundian berbanding dengan jumlah pemilih ke titik perpuluhan terdekat ialah 74.29% dengan ini saya mengistiharkan bahawa Datuk Ramli Mohd Nor daripada parti BN telah dipilih sebagai Ahli Dewan Rakyat bagi bahagian Pilihan Raya Parlimen P.078 Cameron Highlands," kata Syed Ahmad Khirulanwar dalam sidang media SPR, di sini.

Sementara itu, kerusi panas Dewan Negeri (DUN) N.02 Jelai menyaksikan Menteri Besar Pahang, Datuk Seri Wan Rosdy Wan Ismail juga mempertahankan kerusi dimenangi sejak 2004.  Beliau memperoleh sebanyak 10,092 undi dengan majoriti 6,983 undi menewaskan calon PH, Ismail Mohd Hussin yang meraih 1,465 undi dan Dr Abdul Rasid Mohamed Ali 3,109 undi.  Bagi kerusi Dewan Negeri (DUN) N.01 Tanah Rata menyaksikan Ho Chi Yang daripada PH meraih 9,856 undi dengan majoriti 2,484 undi menewaskan calon BN, Wong Yap Wah yang meraih 7,372 undi dan Lai Chii Wen daripada PN yang memperoleh 1,353 undi.  Menurut data SPR, peratusan keluar mengundi bagi Parlimen Cameron Highlands ini adalah sebanyak 73.27 peratus merangkumi seramai 33,454 orang pengundi.


Bantuan Khas Ekonomi MADANI, bukan 'gula-gula' PRU DUN ke-15

(Menteri Komunikasi dan Digital, Fahmi Fadzil)

KUALA LUMPUR, 28 Julai- Kerajaan tidak boleh menghentikan perkhidmatan untuk rakyat dan menangguhkan sebarang pengumuman.Menteri Komunikasi dan Digital, Fahmi Fadzil membidas kenyataan beberapa pihak yang mendakwa Bantuan Khas Penghargaan 'Ekonomi MADANI: Memperkasa Rakyat' merupakan gula-gula politik menjelang PRU DUN ke-15.Jelasnya, pengumuman bantuan khas berkenaan dibuat sebelum tempoh kempen."Belum masuk lagi tempoh kempen, kempen akan bermula secara rasminya esok selepas selesai proses penamaan calon. "Jadi arahan daripada Perdana Menteri, tempoh kempen dari 29 Julai hingga 12 Ogos tidak boleh guna jentera kerajaan, tidak boleh kita menyampaikan apa yang disebut sebagai gula-gula pilihan raya."Jadi, tidak ada pengumuman projek 'mee segera', itu disiplin kita kali ini," katanya.

(Fahmi Fadzil (kanan) pada Majlis Pelancaran Pakej Rahmah Jalur Lebar Tetap (Home Internet) Allo di Kuala Lumpur)

Beliau berkata demikian pada Majlis Pelancaran Pakej Rahmah Jalur Lebar Tetap (Home Internet) Allo, di sini hari ini.Semalam, Perdana Menteri ketika berucap pada majlis pelancaran 'Ekonomi MADANI: Memperksa Rakyat' berkata kerajaan akan menyediakan bantuan khas penghargaan kepada penjawat awam gred 56 dan ke bawah.Selain memberi kredit e-tunai yang bakal memanfaatkan lebih 10 juta rakyat B40 dan M40.


Pengundi kekal pilih P. Prabakaran teraju Parlimen Batu

KUALA LUMPUR, 20 November - Calon Pakatan Harapan (PH), Prabakaran Parameswaran berjaya mempertahankan kerusinya di Parlimen Batu (P.115) dengan jumlah keseluruhan undi, 45,716.Prabakaran mencatatkan majoriti sebanyak 22,241 undi untuk menundukkan sembilan calon lain.Wakil Perikatan Nasional (PN), Ustaz Azhar Yahya mendapat 23,475 undi, calon Barisan Nasional (BN), A. Kohilan Pillay pula meraih 10,398 undi dan calon kembali bertanding (Bebas), Tian Chua menerima 4,603 undi.Calon Pejuang, Parti Rakyat Malaysia dan wakil calon Borneo daripada Parti Warisan Sabah masing-masing mendapat 849, 137 dan 575 undi.Calon sensasi mewakili Bebas, Siti Kasim mendapat 653 undi manakala 628 undi untuk Nur Fathiah Syazwana @ Cleo serta Too Gao Lan, 112 undi.Parlimen Batu merekodkan penyertaan pertandingan tertinggi dalam PRU15 kali ini dengan 10 penjuru.Pemilih berdaftar yang mengambil bahagian dalam Parlimen Batu(P.115) adalah seramai 113,863.Terdahulu, Prabakaran Parameswaran merupakan penyandang bagi Parlimen Batu pada PRU14 dengan majoriti 24,438 sebagai wakil calon Bebas.


Nurul Izzah tewas di Permatang Pauh

PERMATANG PAUH, 20 November- Penyandang Parlimen Permatang Pauh, Nurul Izzah Anwar gagal mempertahankan kerusi itu apabila tewas kepada calon Perikatan Nasional (PN), Muhammad Fawwaz Mohd. Jan dengan majoriti 5,272 undi.Naib Presiden Parti Keadilan Rakyat (PKR) yang mewakili Pakatan Harapan (PH) itu memperoleh 32,366 undi, manakala Muhammad Fawwaz mendapat 37,638 undi. Calon Barisan Nasional, Datuk Mohd Zaidi Mohd Said pula mendapat 16,971 undi dan calon Parti Pejuang Tanah Air PEJUANG, Mohd Nasir Othman mendapat 473 undi.Pengumuman dibuat Pegawai Pengurus Pilihan Raya P044 Permatang Pauh, Muzkhairil Muhamad.Dalam PRU14, Nurul Izzah yang mewakili PKR menang dengan majoriti 15,668 undi selepas memperoleh 35,634 undi menewaskan calon BN, Mohd Zaidi 19,886 undi dan Pas, Afnan Hamimi Taib Azamudeen 14,428 undi.

(Penyandang Parlimen Permatang Pauh, Nurul Izzah Anwar gagal mempertahankan kerusi itu apabila tewas kepada calon PN, Muhammad Fawwaz Mohd. Jan dengan majoriti 5,272 undi)


Amirudin Shari tawan Gombak, singkirkan Azmin Ali

GOMBAK, 20 November- Kerusi 'panas' Pilihan Raya Umum ke-15 (PRU15) iaitu Parlimen Gombak (P.098) sah milik calon Pakatan Harapan, Datuk Seri Amirudin Shari.Keputusan menyaksikan Amirudin merekodkan jumlah keseluruhan undi sebanyak 72,267 dengan majoriti 12,729 undi untuk menundukkan empat calon lain yang bertanding.Kemenangan itu berjaya menyingkirkan penyandang selama tiga penggal iaitu Datuk Seri Azmin Ali yang mewakili Perikatan Nasional (PN) yang hanya meraih 59,538 undi.Wakil Barisan Nasional (BN), Megat Zulkarnain Omardin mendapat 30,723 undi manakala wakil Pejuang, Datuk Dr. Aziz Jamaludin dan wakil Bebas, Ir Hj Zulkifli masing-masing dengan 2,223 dan 675 undi.Keputusan diumumkan Pegawai Pengurus Pilihan Raya Parlimen Gombak, Nor Azlina Abdul Aziz pukul 3.20 pagi tadi.Sementara itu, Datuk Seri Amirudin merakamkan ucapan terima kasih kepada pengundi yang meletakkan kepercayaan kepada beliau untuk berkhidmat kepada rakyat. "Sudah pasti saya ingin ucapkan ribuan terima kasih kepada pimpinan parti dan juga semua petugas. Tidak ketinggalan kepada pengundi yang telah keluar mengundi sekali gus yang mempercayai kebolehan saya untuk berkhidmat kepada anda," kata Amirudin kepada RTM selepas sidang media pengumuman keputusan Parlimen Gombak oleh Suruhanjaya Pilihan Raya Malaysia (SPR), di sini. Peratusan keluar mengundi Parlimen Gombak adalah sebanyak 76.8 peratus daripada keseluruhan 206,744 pemilih berdaftar.

(Calon-calon yang bertanding di Parlimen Gombak bagi PRU15/FB Amirudin)


Empat 'Top five' Umno menang kerusi diwakili, Mahdzir gagal

KUALA LUMPUR, 20 November- Pilihan Raya Umum Ke-15 (PRU15) menyaksikan empat barisan "top five" Umno memenangi kerusi Parlimen yang dipertandingkan.Di Bagan Datuk - Presiden Umno, Datuk Seri Dr Ahmad Zahid Hamidi mengekalkan kerusi Parlimen itu buat penggal berikutnya, meskipun menang tipis.Ahmad Zahid yang mewakili Barisan Nasional memperoleh jumlah majoriti 348 undi selepas mendapat 16,578 undi.Beliau menewaskan calon Pakatan Harapan (PH), Datuk Seri Shamsul Iskandar Mohd Akin - 16,230 undi, diikuti Dr Muhammad Faiz Na'aman daripada Perikatan Nasional (PN) yang memperoleh 8,822 undi dan calon Bebas, Tawfik Ismail 226 undi.Pada PRU14, Ahmad Zahid menang dengan majoriti 5,073 undi selepas memperoleh 18,909 undi, menewaskan Pakhrurrazi Arshad (PKR) dan calon PAS, Ata Abdul Muneim Hasan Adli.Seperti diramal, Timbalan Presiden Umno, Datuk Seri Mohamad Hasan atau lebih dikenali Tok Mat berjaya memenangi kerusi Parlimen Rembau dengan memperoleh 53,075 undi.Beliau yang berhadapan saingan lima penjuru menewaskan calon Pakatan Harapan (PH), Jufitri Joha yang mendapat 33,178 undi dan calon Perikatan Nasional (PN), Mohd. Nazree Mohd. Yunus - 21,875.Turut memberikan saingan ialah calon Parti Pejuang Tanahair (Pejuang), Ramly Awalludin 529 dan wakil Parti Sosialis Malaysia (PSM), S. Tinagaran - 779 undi.Datuk Seri Mohamad menang dengan majoriti 19,897 undi.Kerusi Parlimen Rembau sebelum itu dimenangi Khairy Jamaluddin daripada Barisan Nasional.

Sementara itu, Naib Presiden Umno, Datuk Seri Ismail Sabri Yaakob yang bertanding di Parlimen Bera mempertahankan kerusi berkenaan apabila menewaskan dua calon lain dengan majoriti 16,695 undi.Ismail Sabri memperoleh 31,762 undi; manakala calon PH, Abas Awang memperoleh 15,067 undi dan wakil PN, Asmawi Harun sebanyak 12,719 undi.Pada PRU14, Ismail Sabri mendapat 20,760 undi mengalahkan calon PKR, Zakaria Abdul Hamid sebanyak 18,449 undi dan calon PAS, Musannif Ab Rahman memperoleh 8,096 undi.Di Parlimen Kota Tinggi, Datuk Seri Mohamed Khaled Nordin juga menang dengan 8,390 undi majoriti.Keseluruhan Naib Presiden Umno itu memperoleh 25,410 undi.Beliau yang juga bekas Menteri Besar Johor menewaskan calon muda, Mohamad Ridhwan Rasman yang memperoleh 17,020 undi dan calon daripada Pakatan Harapan, Onn Jaafar sebanyak 4,903 undi.Sementara itu, Naib Presiden Umno, Datuk Seri Mahdzir Khalid gagal mempertahankan kerusi Parlimen Padang Terap.Beliau yang memperoleh 17,258 undi tewas kepada calon Perikatan Nasional (PN), Ustaz Nurul Amin Hamid (28,217 undi). Ustaz Nurul Amin menang dengan majoriti 10,959 undi.Selain Mahdzir, dua calon lain ialah Muaz Abdullah, PH (2,702 undi) dan PEJUANG, Razali Lebai Salleh (4 undi).


PRU DUN ke-15: Ahmad Zahid optimis BN, PH menang

KUALA TERENGGANU, 28 Julai- Pengerusi Barisan Nasional (BN), Datuk Seri Dr Ahmad Zahid Hamidi optimis BN dan Pakatan Harapan (PH) mampu menewaskan Perikatan Nasional (PN) kali ini.Menurut Ahmad Zahid, BN dijangka menang jika semua permasalahan dan kelemahan diperjelas kepada rakyat. "Inilah semangat Malaysia Madani, inilah semangat Kerajaan Perpaduan, walaupun PH bertanding sedikit dan BN bertanding banyak, kita akan bantu BN untuk menang."Rakyat Terengganu perlu bangkit dan mengubah sokongan mereka kepada Kerajaan Perpaduan pada Pilihan Raya Umum Dewan Undangan Negeri ke-15 (PRU DUN ke-15)."Ini masa yang sesuai untuk rakyat menterjemahkan sokongan kepada Kerajaan Perpaduan jika tidak mahu menerima nasib seperti negeri lain yang dipimpin pembangkang."Kita tahu Terengganu adalah swing state (keadaan politik berubah-ubah), kadang di atas kadang di bawah, dulu kalah, tapi kali ini Pakatan Harapan (PH) dan Barisan Nasional (BN) akan mengambil alih kerajaan Terengganu," katanya semasa berucap pada Majlis Jelajah Perpaduan Madani dan Pelancaran Jentera Perpaduan Terengganu di Sekolah Kebangsaan (SK) Sultan Sulaiman 1, Kuala Terengganu.

(Menurut Ahmad Zahid, BN dijangka menang jika semua permasalahan dan kelemahan diperjelas kepada rakyat)


PN rampas Parlimen Merbok

MERBOK, 20 November - Calon Perikatan Nasional (PN), Mohd Nazri Abu Hassan berjaya memenangi kerusi Parlimen Merbok dengan majoriti 21,019 undi.Beliau meraih 52 ,573 undi bagi menewaskan penyandang kerusi itu, Nurin Aina @ Nur Azrina Surip Abdullah (Pakatan Harapan) yang mendapat 31,554 undi.Sementara itu calon Barisan Nasional, Datuk Shaiful Hazizy Zainol Abidin memperoleh 16 ,691 undi manakala Datuk Mosin Abdul Razak (Pejuang) 1,201 undi diikuti Khairul Anuar Ahmad (Warisan) 525 undi.1,207 undi ditolak dengan peratusan keluar mengundi 78.36%.Ini diumumkan oleh Pegawai Pengurus Parlimen Merbok, Datuk MD Suhaimi Abd Razak yang juga pegawai Daerah Kuala Muda di Dewan Perdana UiTM Merbok.Dalam PRU 2018, Nurin Aina meraih 30, 902 undi dengan majoriti 10,072 undi untuk menewaskan calon BN, Datuk Tajul Urus (20,830 undi) dan calon PAS, Ustaz Ahmad Fauzi yang mendapat 19,618 undi.


PRU15: PN Kelantan syukur menang besar sapu bersih kesemua 14 kerusi Parlimen

KOTA BHARU, 20 November- Perikatan Nasional (PN) Kelantan manzahirkan kesyukuran atas kemenangan besar menyapu bersih kesemua 14 kerusi Parlimen yang dipertandingkan dalam Pilihan Raya Umum ke-15.  Pengerusi PN Negeri, Datuk Ahmad Yakob berkata kemenangan itu amat bermakna buat mereka dalam memberi perkhidmatan terbaik kepada rakyat.  "Di kesempatan ini juga saya memohon dan menyeru kepada semua penyokong dan juga ahli menyambut kemenangan ini dengan penuh syukur, penuh sabar, tidak menunjukkan apa-apa suasana yang boleh menimbul kekeruhan dan sebagainya," kata Ahmad dalam sidang media di sini.Beliau berterima kasih kepada semua penyokong PN termasuk pengundi luar.  Sementara itu, Pengarah Suruhanjaya Pilihan Raya (SPR) Kelantan, Fakhrul Razi Ab Wahab berkata proses pengundian berjalan lancar.  70% daripada lebih 1.4 juta pengundi berdaftar di negeri itu telah keluar menunaikan tanggungjawab mereka.  "Keputusan yang pertama adalah bagi Parlimen P028 Pasir Puteh pada jam 10.35 malam tadi dan yang terakhir ialah Kubang Kerian P024 pada jam 12.18 tengah malam," kata beliau dalam siding media di pejabatnya di sini.

(PN Kelantan syukur menang besar sapu bersih kesemua 14 kerusi Parlimen)


(Tan Sri Muhyiddin berkata demikian dalam sidang media khas PRU15)

KUALA LUMPUR, 20 November- Perikatan Nasional menawarkan mana-mana parti berkerjasama untuk membentuk kerajaan Persekutuan yang lebih stabil secepat mungkin.Menurut Pengerusi Perikatan Nasional (PN) Tan Sri Muhyiddin Yassin pihaknya sedia berkerjasama dengan mana-mana parti yang memenuhi prinsip perjuangan PN. "Saya akan berbincang dengan pimpinan parti-parti di Sabah dan Sarawak dalam masa yang terdekatDemi menjamin kestabilan Perikatan Nasional juga mengalu-alukan penyertaan mana-mana parti yang bersedia menerima prinsip perjuangan Perikatan Nasional bagi membentuk kerajaan yang prihatin bersih, stabil dan harmoni," kata Muhyiddin dalam sidang media khas PRU15 menerusi facebook di sini. Tan Sri Muhyiddin Yassin menzahirkan rasa kesyukuran atas kejayaan serta komitmen yang ditunjukkan Beliau menyifatkan kejayaan diluar jangkaan terutamanya sambutan daripada golongan muda adalah satu isyarat gelombang yang mahukan perubahan. Beliau juga menyatakan telah menerima surat dari pihak Istana Negara namun enggan memperincikan kandungannya.Sebaliknya, beliau menyatakan "PN perlu menyempurnakan apa yang dikehendaki Yang di-Pertuan Agong Al-Sultan Abdullah Ri'ayatuddin Al-Mustafa Billah Shah".

(PN tawar parti lain berkerjasama bagi bentuk kerajaan lebih stabil)

Laman web Suruhanjaya Pilihan Raya (SPR) setakat 5.00 pagi melaporkan Perikatan Nasional, (PN) memenangi 51-kerusi daripada jumlah keseluruhan 220 kerusi dipertandingkan.PAS dan Barisan Nasional (BN) pula masing-masing mendapat 22 dan 30 kerusi manakala Pakatan Harapan, (PH) memperoleh 76-kerusi.

Sementara itu, Gabungan Parti Sarawak (GPS) memenangi 22 kerusi, DAP pula memperoleh lima kerusi.Di Sabah, Gabungan Rakyat Sabah, (GRS) mendapat enam kerusi, diikuti Warisan dengan tiga kerusi. Calon Bebas, dua kerusi. Muda dan PBM pula masing-masing satu kerusi. Setakat berita ini dikeluarkan belum ada parti atau gabungan parti meraih majoriti mudah.


Perikatan Nasional kuasai Perlis

(Calon PN, Zakri Hassan selepas diumumkan pemenang kerusi Parlimen Kangar, memperolehi 24,562 undi menewaskan calon BN,Datuk Dr Fathul Bari Mat Jahya 15,370 undi)

PUTRAJAYA, 20 November- Suruhanjaya Pilihan Raya (SPR) mengumumkan Perikatan Nasional (PN) menang bagi kerusi Dewan Undangan Negeri (DUN) Perlis.Pengerusi SPR, Tan Sri Abdul Ghani Salleh ketika mengumumkan keputusan itu berkata PN memperoleh sebanyak 14 kerusi daripada keseluruhan 15 kerusi dipertandingkan.

Pengumuman itu membolehkan PN membentuk kerajaan negeri baharu dan mencipta sejarah tersendiri parti itu di Perlis."Selepas pengundian yang telah dijalankan pada 19 November 2022. Bagi keseluruhan pengundian sehingga 2.00 pagi 20 November 2022, PN telah memenangi 14 kerusi daripada 15 kerusi yang diperuntukkan dan dengan ini berjaya memperoleh suatu majoriti melebihi 50 peratus daripada jumlah kerusi yang dipertandingkan," katanya ketika mengumumkan keputusan itu di pejabat SPR disini.Tambahnya peratus pengundian bagi Dewan Negeri Perlis adalah 76.94 peratus.Pada Pilihan Raya Umum ke-14 lalu, kerusi DUN Perlis dikuasai Barisan Nasional (BN) memperoleh 10 kerusi, diikuti PKR tiga kerusi dan PAS, dua kerusi. Untuk rekod, pada PRU15 menyaksikan PAS bertanding bawah PN manakala PKR bawah gabungan PH.Sementara itu, di peringkat Parlimen, PN turut menang di ketiga-tiga kerusi dipertandingkan iaitu Parlimen Padang Besar, Kangar dan Arau.

(Pengerusi SPR, Tan Sri Abdul Ghani Salleh ketika mengumumkan keputusan itu)


Adam Adli teraju Hang Tuah Jaya, kekalkan kerusi PH sejak 2013

AYER KEROH, 20 November- Pakatan Harapan (PH) mengekalkan kemenangan tiga penggal berturut-turut sejak PRU13 bagi kerusi Parlimen Hang Tuah Jaya (P.137) apabila menang majoriti 8,638 undi. Calonnya, Adam Adli Abd Halim mendapat jumlah keseluruhan undian 39,418 undi menewaskan tiga calon lain yang diwakili oleh Barisan Nasional, Datuk Mohd Ridhwan Mohd Ali menerima 30,780 undi, wakil Perikatan Nasional, Mohd Azrudin Md Idris meraih 23,549 undi dan wakil Pejuang, Sheikh Ikhzan Sheikh Salleh merekodkan undi sebanyak 739 undi.Menurut Pegawai Pengurus Suruhanjaya Pilihan Raya Malaysia (SPR), Datuk Md Azhan Samat, sebanyak 737 kertas undi ditolak di parlimen itu.Keputusan tersebut menyaksikan Adam Adli meneruskan legasi PH yang sebelum ini diwakili oleh Datuk Seri Haji Shamsul Iskandar pada PRU14 yang lalu.

(Wakil PH, Adam Adli Abd Halim memuat naik ciapan di Facebooknya merakamkan ucapanterima kasih buat pengundi Hang Tuah Jaya/FB Adam Adli)

Sementara itu, calon Pakatan Harapan (PH), Khoo Poay Tiong mempertahankan kerusi Parlimen Kota Melaka dengan majoriti 46,420 pada Pilihan Raya Umum ke-15 (PRU15).  Khoo Poay Tiong memperolehi 73,995 undi meninggalkan calon Perikatan Nasional (PN), Suhaimie Borhan yang memperoleh undi sebanyak 27,575.  Calon Barisan Nasional , Kon Qi Yao meraih undi sebanyak 20,686 manakala Datuk Dr Norazlanshah Hazali daripada Bebas mendapat 925 undi.  Keputusan rasmi itu diumumkan Pegawai Pengurus Suruhanjaya Pilihan Raya (SPR), Muhammad Ikram Ibrahim di Pusat Penjumlahan Rasmi Undi PRU15 di Dewan Sekolah Menengah Kebangsaan Padang Temu, Melaka pada jam 11.30 malam tadi.  Beliau berkata jumlah peratus pengundi yang mengundi di Parlimen itu adalah sebanyak 76.04 peratus.Menurutnya, jumlah undian oleh pemilih adalah sebanyak 123,181 manakala jumlah kertas undi yang ditolak adalah sebanyak 1,338 dan jumlah kertas undi tidak dikembalikan sebanyak 297.


PRU DUN ke-15: 16 borang pencalonan dibeli di  Ayer Hangat, Kuah

LANGKAWI, 28 Julai- Jumlah penjualan borang pencalonan bagi kerusi N01 Ayer Hangat dan N02 Kuah pada Pilihan Raya Umum Dewan Undangan Negeri ke-15 (PRU DUN ke-15) agak luar biasa.  Sebanyak 16 borang pencalonan bagi Dewan Undangan Negeri (DUN) N01 Ayer Hangat dan N02 Kuah terjual setakat pukul 12.00 tengah hari tadi. Menurut Pegawai Daerah Langkawi, Datuk Abdul Gafar Yahya, daripada jumlah itu, tujuh set borang penamaan calon dibeli oleh calon atau individu untuk bertanding di kerusi Ayer Hangat manakala sembilan lagi bagi DUN Kuah.  "Saya menganggarkan lambakan calon Bebas pada pilihan raya kali ini."Jumlah borang pencalonan bagi PRU DUN ke-15 yang terjual meningkat berbanding pilihan raya sebelum ini menunjukkan ramai yang berminat untuk berebut kerusi DUN di Langkawi. "Mereka yang berkelayakan untuk menyertai atau terlibat sebagai calon, kita masih ada waktu dan masa, borang pencalonan juga masih ada untuk diisi," katanya ketika ditemui pemberita pada Simulasi Penamaan Calon PRU DUN ke-15 di Pejabat Daerah Langkawi.  Pusat penamaan calon bagi N01 Ayer Hangat dan N02 Kuah diadakan di dua lokasi berbeza iaitu di Majlis Perbandaran Langkawi selain pejabat daerah.  Sementara itu, Ketua Polis daerah Langkawi, Asisten Komisioner Shariman Ashaari berkata seramai 350 pegawai dan anggota polis akan bertugas pada PRU DUN ke-15.

(Pusat penamaan calon bagi N01 Ayer Hangat dan N02 Kuah diadakan di dua lokasi berbeza iaitu di Majlis Perbandaran Langkawi selain pejabat daerah)


Tok Mat menang di Rembau, Khairy gagal di Sungai Buloh

REMBAU, 20 November- Suruhanjaya Pilihan Raya Malaysia(SPR) mengumumkan calon Barisan Nasional (BN), Datuk Seri Mohamad Hasan sebagai pemenang Pilihan Raya Umum ke-15 (PRU15) bagi Parlimen Rembau (P.131) dengan undian 53,075 undi.  Datuk Seri Mohamad menang dengan majoriti 19,897 sekali gus menewaskan Pakatan Harapan (PH), Jufitri Joha yang mendapat undian 33,178.  Timbalan Presiden UMNO itu turut menewaskan calon Perikatan Nasional (PN), Mohd. Nazree Mohd Yunus dengan memperoleh 21,875; Pejuang, Ramly Awalludin, 529 dan calon Parti Sosialis Malaysia, S. Tinagaran, 779.  Pegawai Pengurus Bahagian Pilihan Raya Parlimen Rembau P.131, Encik Mohamad Najib Mustafa mengumumkan keputusan rasmi pilihan raya bagi Parlimen Rembau itu sekitar pukul 12.50 tengah malam.

Sementara itu, penyandang kerusi parlimen Rembau, Khairy Jamaluddin tewas di Parlimen Sungai Buloh (P.107), kerusi yang pertama kali dipertandinginya.

(Calon Barisan Nasional, Khairy Jamaluddin memuat naik satu entri di media sosialnya malam tadimerakamkan ucapan terima kasih kepada semua pengundi)

Kemenangan berpihak kepada wakil Pakatan Harapan (PH), Ramanan Ramakrishnan dengan jumlah keseluruhan undi sebanyak 50,493 menewaskan enam calon lain.Ramakrishnan menang dengan majoriti 2,693 undi sekali gus meneruskan perjuangan bekas penyandang kerusi tersebut, Sivarasa Rasiah untuk pilihan raya kali ini.Khairy meraih jumlah undi sebanyak 48,250 diikuti wakil Perikatan Nasional (PN), 29,060 undi manakala Pejuang dan Parti Rakyat Malaysia masing-masing dengan jumlah undi 829 dan 279.Dua lagi calon bebas, Syed Razak Alsagoff dan Sifu Linda turut merekodkan jumlah undi 165 dan 113.


PRU15: Perikatan Nasional rampas kerusi Parlimen Jerlun

KUBANG PASU, 20 November- Calon Perikatan Nasional (PN), Dr. Abd Ghani Ahmad diumumkan pemenang kerusi Parlimen Jerlun dalam Pilihan Raya Umum ke-15.Keputusan tersebut diumumkan oleh Pegawai Pengurus Pilihan Raya Parlimen Jerlun, Azmin Zainol Abidin di Dewan Bitara, Sekolah Menengah Sains Kubang Pasu.Dr. Abd Ghani memperoleh 31,685 undi dengan majoriti 20,456 undi.Beliau menewaskan penyandang kerusi tersebut Datuk Seri Mukhriz Tun Dr Mahathir (PEJUANG) yang memperoleh 3,144 undi, Datuk Othman Aziz (BN) 11,229 undi dan Dr Mohamed Fadzil Mohd Ali yang mewakili (PH) 6,149 undi.Dalam PRU ke-14 lalu, Mukhriz memenangi kerusi Parlimen Jerlun, dengan majoriti 5,866 undi dan mengalahkan calon PAS, Dr Abdul Ghani Ahmad dan BN, Datuk Othman Aziz.

(Perikatan Nasional (PN), Dr. Abd Ghani Ahmad diumumkan pemenang kerusi Parlimen Jerlun dalam Pilihan Raya Umum ke-15)


Anwar rampas kerusi milik Faizal Azumu, reformasi bergema di Tambun

(Calon PN bagi Parlimen Tambun Datuk Seri Ahmad Faizal Azumu bersama pencabarnya Datuk Seri Anwar Ibrahim  PH di Pusat Penamaan Calon sempena PRU15  di Dewan Sri Kledang, Meru/FOTO BERNAMA)

TAMBUN, 20 November - Pengerusi Pakatan Harapan (PH) Datuk Seri Anwar Ibrahim berjaya menawan kerusi Parlimen Tambun dengan memperoleh 49, 625 undi Pada Pilihan Raya Umum Ke-15 (PRU15).Ini sekali gus menewaskan penyandang kerusi Parlimen Tambun, Datuk Seri Ahmad Faizal Azumu dari Perikatan Nasional (PN) yang memperoleh 45, 889 undi.Anwar yang menang bergaya mengambil langkah berani bertanding ke kubu kuat Ahmad Faizal yang dimenanginya pada PRU14 lalu atas tiket PH dengan 38, 661 undi.Anwar Ibrahim yang menang dengan majoriti 3, 736 undi menewaskan tiga calon lain dari Barisan Nasional (BN) Aminuddin Md Hanafiah (28,140) undi, dan Abdul Rahim Tahir dari Pejuang (1,115) undi.

Sejurus Suruhanjaya Pilihan Raya (SPR) Tambun mengumumkan kemenangan itu, Dewan Seri Perdana, Institut Latihan Kementerian Kesihatan Malaysia Sultan Azlah Shah bergema dengan laungan reformasi.SPR berkata sebanyak 1,369 undi ditolak di kawasan parlimen Tambun.


Johari Abdul Ghani menang di Titiwangsa, Zuraida gagal pertahan Ampang

KUALA LUMPUR, 20 November - Calon Barisan Nasional (BN), Datuk Seri Johari Abdul Ghani memenangi kerusi Parlimen Titiwangsa (P.119) dengan majoriti 4,632 undi.  Beliau yang berjaya meraih jumlah undi sebanyak 25,042 bertekad untuk melaksanakan tanggungjawab sebagai Ahli Parlimen seperti yang dijanjikan kepada pengundi.Datuk Seri Johari memenangi kerusi parlimen itu buat penggal kedua selepas PRU13.   "Kita nak lihat masalah tertunggak di sini, isu berbangkit di Flat Sg Baru, Datuk Keramat. Ini antara isu yang saya bawa untuk kerajaan melihat semula demi kesejahteraan rakyat khususnya penduduk dalam Parlimen Titiwangsa," kata Johari kepada RTM selepas Pegawai Pengurus Pusat Penamaan Calon Parlimen Titiwangsa, Firdzaus Said mengumumkan keputusan bagi kerusi parlimen itu di Sekolah Menengah Kebangsaan Aminuddin Baki, ibu negara.  Terdahulu, Parlimen Titiwangsa menyaksikan pertandingan empat penjuru melibatkan wakil daripada Pakatan Harapan (PH), Khalid Abdul Samad dengan jumlah undi, 20,410 manakala wakil Perikatan Nasional (PN), Dr Rosni Adam hanya meraih undi sebanyak 14,518 serta wakil Pejuang pula, Datuk Seri Khairuddin Abu Hassan dengan 888 undi. Jumlah pengundi berdaftar di Parlimen Titiwangsa adalah 80,747.Sementara itu, penyandang Parlimen Ampang (P.099), Datuk Zuraida Kamaruddin gagal mempertahankan kerusinya bagi PRU15.

(Penyandang Parlimen Ampang (P.099), Datuk Zuraida Kamaruddin tewas kepadawakil Pakatan Harapan, Rodziah Ismail/FB Zuraida)

Wakil daripada Parti Bangsa Malaysia (PBM) itu sekadar meraih undi sebanyak 4,589, jauh ditinggalkan pemenang kerusi berkenaan iaitu Rodziah Ismail yang mewakili Pakatan Harapan (PH), dengan jumlah undi sebanyak 56,754.Rodziah Ismail menang dengan majoriti besar sebanyak 29, 681 undi pada PRU15 kali ini.Parlimen Ampang menyaksikan pertembungan sembilan penjuru melibatkan parti Barisan Nasional (Ivone Low Yi Wen), Perikatan Nasional (Sasha Lyna), Pejuang (Dr. Nurul Ashikin), Warisan (Bryan Lai) dan tiga lagi wakil calon Bebas Muhammad Shafiq Izwan Mohd Yunos, M.Raveen dan Tan Hua Meng.


PH mendahului 28 kerusi parlimen setakat 12.15 tengah malam

(Tan Sri Abdul Ghani Salleh semasa sidang media di Menara SPR, Putrajaya)

PUTRAJAYA, 20 November- Keputusan Pilihan Raya Umum Ke-15 (PRU15) setakat 12.15 tengah malam tadi menyaksikan, Pakatan Harapan (PH) mendahului dengan 28 kerusi parlimen.Keputusan rasmi itu diumumkan Pengerusi Suruhanjaya Pilihan Raya (SPR), Tan Sri Abdul Ghani Salleh di Menara SPR, Putrajaya.Sementera itu, Gabungan Parti Sarawak (GPS) memenangi 20 kerusi, PAS (18), Perikatan Nasional (17).Manakala Barisan Nasional (BN) mencatatkan 16 kerusi, GRS (4), DAP (4).Parti Warisan, MUDA, PBM dan Bebas masing-masing mencatatkan 1 kerusi.Pengerusi SPR memaklumkan, keputusan terkini jumlah kerusi parlimen dan DUN akan diumumkan secara berkala dari semasa ke semasa.


Parlimen Ketereh milik PAS

KETEREH, 20 November - Calon daripada Parti Islam Se-Malaysia (PAS), Mejar (B) Jeneral Datuk Haji Khlir memenangi kerusi bagi Parlimen Ketereh (P.026). Beliau menang dengan jumlah undi sebanyak 40,542 undi menewaskan tiga calon lain dengan majoriti besar 23,107 undi. Beliau yang berdepan saingan empat penjuru menewaskan calon daripada Barisan Nasional, Pakatan Harapan dan Parti Bumiputra Perkasa Malaysia (PUTRA).Pengumuman rasmi dibuat Pegawai Pengurus Pilihan Raya Parlimen Ketereh, Haji Anis Hussein malam tadi. Barisan Nasional (BN) yang diwakili oleh Marzuani Ardila Ariffin mendapat 17,435 undi manakala Haji Rahimi yang mewakili Pakatan Harapan (PH), 4,662 dan Haneef Ibrahim daripada PUTRA dengan 223 undi.Terdahulu, kerusi Parlimen Ketereh disandang oleh Calon Barisan Nasional (BN), Tan Sri Annuar Musa pada PRU14 dengan majoriti 4,626 undi.

(Calon daripada Parti Islam Se-Malaysia (PAS), Mejar (B) Jeneral Datuk Haji Khlir/FB PAS)


PRU15: Mas Ermieyati pertahan Parlimen Masjid Tanah

MASJID TANAH, 20 November- Datuk Mas Ermieyati Samsudin berikrar akan meneruskan segala usaha yang dilakukan sebelum ini selepas beliau berjaya mempertahankan kerusi Parlimen Masjid Tanah (P.134), sebentar tadi.Datuk Mas Ermieyati berkata tiada apa yang mustahil jika rakyat dapat melihat kerja keras beliau dalam membantu mereka selama dua penggal sebagai Ahli Parlimen Masjid Tanah. "Saya ucapkan syukur di atas kemenangan ini. Alhamdulillah, saya ucapkan terima kasih terutama kepada keluarga pucuk pimpinan Perikatan Nasional (PN) dan seluruh jentera yang terlibat bersama.

Kemenangan ini untuk anda semua," kata Mas Ermieyati selepas pengumuman rasmi keputusan Parlimen Masjid Tanah oleh Pegawai Pengurus Suruhanjaya Pilihan Raya (SPR) P.134 Masjid Tanah, Saifuddin Abdul Karim.

(Pemenang kerusi Parlimen Masjid Tanah (P.134), Datuk Seri Mas Ermieyati/FB Calon)

Datuk Mas Ermieyati merekodkan kemenangan selesa pada kerusi parlimen itu dengan majoriti 4,411 undi sekali gus menafikan saingan daripada calon Barisan Nasional (BN), Abdul Hakim Abdul Wahid yang hanya mendapat 21,193 undian.Calon MUDA, Muthalib Uthman mendapat 7,445 undian manakala calon Pejuang, Handrawirawan Abu Bakar dengan 507 undian.


Kerusi Parlimen Bera kekal miliki Ismail Sabri

BERA, 20 November - Datuk Seri Ismail Sabri Yaakob mempertahankan kerusi Parlimen Bera pada Pilihan Raya Umum ke-15 (PRU-15) dengan majoriti 16, 695 undi.Ismail Sabri memperoleh 31, 762 undi mengalahkan calon Pakatan Harapan (PH), Abas Awang (15,067) undi dan calon Perikatan Nasional (PN), Datuk Asmawi Harun (12,719) undi.

PRU14 lalu, beliau memenangi kerusi itu dengan majoriti 2,311 undi.Ismail Sabri memperoleh 20,760 undi mengalahkan calon PKR, Zakaria Abdul Hamid (18,449 undi) dan calon PAS, Musannif Ab Rahman (8,096 undi).


Radzi Jidin tawan Putrajaya, tewaskan penyandang Tengku Adnan

PUTRAJAYA, 20 November- Calon Perikatan Nasional (PN), Datuk Dr. Radzi Jidin memenangi kerusi Parlimen Putrajaya dengan majoriti 2,310 undi.Keputusan rasmi diumumkan Pegawai Pengurus Pilihan Raya Parlimen Putrajaya, Shamsul Joehari Zainal Mokhtar.Radzi memperoleh 16,002 undi, menewaskan penyandang kerusi itu, calon Barisan Nasional (BN) Datuk Seri Tengku Adnan Tengku Mansor yang mendapat 13,692 undi.

Calon Pakatan Harapan, Dr. Noraishah Mydin Abdul Aziz pula meraih 5,988 undi dan Pejuang, Datuk Mohd Rosli Ramli (878 undi).Manakala calon bebas, Samsudin Mohd Fauzi dan Lim Fice Bee hilang wang deposit, masing-masing mendapat 63 dan 20 undi.Sementara itu, peratusan keluar mengundi Putrajaya sebanyak 86.21 peratus daripada keseluruhan 42,881 pemilih berdaftar.


PRU15: Eizlan Yusof hilang deposit di Sabak Bernam

SABAK BERNAM, 20 November- Pelakon, Datuk Seri Eizlan Yusof hilang wang deposit sebanyak RM10,000 selepas tewas di Parlimen Sabak Bernam pada Pilihan Raya Umum Ke-15 (PRU15).

Eizlan atau Idris Md Yusof, 51, yang mewakili parti Parti Pejuang Tanahair (Pejuang)mendapat 460 undian.

Kerusi parlimen itu dimenangi oleh Kalam Salam daripada Perikatan Nasional (PN) dengan 17,973 undi dan majoriti 5,056 undi.

Dua lagi calon bertanding adalah Datuk Abd Rahman Bakri (Barisan Nasional) dengan 12,917 undi manakala Shamsul Maarif Ismail (Pakatan Harapan) mendapat 9,627 undi.


Penyandang Bagan LGE kekal, calon PH pertahan Parlimen Johor Bahru

BAGAN, 20 November- Pengerusi Kebangsaan DAP, Lim Guan Eng berjaya mengekalkan kerusinya di Parlimen P043 Bagan.Beliau berjaya menewaskan pesaingnya calon Perikatan Nasional (PN), Alan Oh@Oh Teik Choon dengan majoriti 49,648 undi.Dua lagi pesaing; Tan Chuan Hong (BN) dan Mohammed Hafiz Mohamed Abu Bakar (Pejuang) masing-masing mendapat 5,385 dan 1,323 undi.Sebanyak 7,038 kertas undi ditolak manakala peratusan keluar mengundi ialah 77. 72%.Pengumuman keputusan rasmi penjumlahan undi diumumkan Pegawai Pengurus SPR Parlimen Bagan, Baderul Amin Abd Hamid di Dewan Dato' Haji Ahmad Badawi pada jam 11.03 minit malam. Sementara itu calon Pakatan Harapan, Akmal Nasrullah Mohd Nasir mempertahankan kerusi Parlimen Johor Bahru selepas meraih 43,252 undi, dengan majoriti 16,041 undi.Keputusan diumum Pegawai Pengurus Pilihan Raya P160 Ungku Mohd Zaffrin Ungku Mohd Zaman.Akmal Nasrullah menewaskan calon Barisan Nasional, Johan Arifin Mohd Ropi yang memperoleh 27,211 undi, calon Perikatan Nasional Mohd Mohtaj Yacob (22,075 undi) dan calon Pejuang Hairy Mahmood (1,855 undi).Jumlah undi ditolak di parlimen ini ialah 837 manakala peratusan keluar mengundi 70.05%.

(Keputusan diumum Pegawai Pengurus Pilihan Raya P160 Ungku Mohd Zaffrin Ungku Mohd Zaman)


Tun Dr Mahathir tewas di gelanggang akhir, gagal pertahan kerusi Langkawi

LANGKAWI, 20 November - Tun Dr Mahathir Mohamad gagal mempertahankan kerusi Parlimen Langkawi selepas tewas dengan pencabarnya dari Perikatan Nasional (PN) Datuk Suhaimi Abdullah dengan 25, 463 undiTun Dr Mahahir hanya memperoleh 4, 566 undi pada Pilihan Raya Umum Ke-15 (PRU15) yang diumumkan pada 11.50 malam tadi.Keputusan itu sekali gus menjadi gelanggang terakhir Tun Dr Mahathir yang juga Pengerusi Gerakan Tanah Air (GTA) untuk pilihan raya kali ini memandangkan usianya yang sudah lanjut iaitu berusia 97 tahun.Secara keseluruhan, 71 peratus pengundi keluar mengundi daripada 66, 777 pengundi yang layak mengundi pada PRU15 kali ini.

Parlimen Langkawi menyaksikan pertembungan lima penjuru iaitu (BN), Datuk Armishah Siraj, selain calon Perikatan Nasional (PN), Datuk Mohd Suhaimi Abdullah; Pakatan Harapan (PH), Zabidi Yahya dan calon bebas, Datuk Paduka Abdul Kadir Sainudin.Negarawan itu akan mempertahankan kerusi itu untuk penggal kedua selepas memenanginya pada PRU14 atas tiket Parti Keadilan Rakyat (PKR) dengan majoriti 8,893 undi.Pada PRU14 lalu, Dr Mahathir memperoleh 18,954 undi menewaskan Datuk Nawawi Ahmad (BN, 10,061 undi) dan Zubir Ahmad (PAS, 5,512 undi).


Muhyiddin dan Syed Saddiq berjaya pertahan kerusi

JOHOR BAHRU, 20 November - Pengerusi Perikatan Nasional (PN), Tan Sri Muhyiddin Yassin berjaya mengekalkan kedudukannya di Parlimen Pagoh selepas menang besar dengan memperoleh 24,986 undi pada Pilihan Raya Umum ke-15 (PRU15).Muhyiddin yang juga penyandang kerusi parlimen itu menang dengan majoriti sebanyak 10,007 undi menewaskan pencabarnya daripada Barisan Nasional (BN) Datuk Seri Razali Ibrahim (14,426 undi) dan calon Pakatan Harapan (PH), Iskandar Shah (14,979 undi).Pada PRU14 lalu, Muhyiddin menewaskan Ismail Mohamed Said daripada UMNO dan Ahmad Nawfal Mahfodz (16,631) dari parti PAS (2, 483).Muhyiddin memperoleh sebanyak 23,558 undi dengan menang majoriti 6,927 pada pilihan raya 2018.

Sementara itu, Presiden Parti Ikatan Demokratik Malaysia (Muda), Syed Saddiq Syed Abdul Rahman sah pertahan kerusi Parlimen Muar hari ini.Menurut keputusan rasmi, beliau yang juga penyandang Parlimen itu meraih 19,961 undi meninggalkan pencabarnya iaitu calon (BN), Mohd Helmy Abd. Latif (18,616) dan calon (PN) Abdullah Husin iaitu (14,581).Terdahulu, pada PRU14, Syed Saddiq yang bertanding atas tiket PH menewaskan penyandang kerusi Parlimen Muar ketika itu, Datuk Seri Razali Ibrahim (BN) dan Abdul Aziz Talib (PAS) dengan majoriti 6,953 undi.Syed Saddiq menang dengan memperoleh 22, 341 undi menewaskan calon BN Razali Ibrahim (15,388) dan PAS Abdul Aziz Talib (4,354).


Wee Ka Siong pertahan Ayer Hitam, Tengku Zafrul tewas di Kuala Selangor

(Tengku Datuk Seri Zafrul Tengku Abdul Aziz/Foto fail BERNAMA)

BATU PAHAT, 19 November- Calon Barisan Nasional (BN) Ayer Hitam, Datuk Seri Dr Wee Ka Siong mempertahankan kerusi itu dengan majoriti lebih besar, 2,963 undi berbanding 303 pada Pilihan Raya Umum Ke-14 lalu.  Presiden MCA itu memperoleh 18,911 undi mengatasi calon PH, Sheikh Umar Bagharib Ali (15,948 undi) dan Muhammad Syafiq A.Aziz daripada PN (11,833 undi).  "Majoriti 2,963 tetapi saya anggap ia pilihan raya luar biasa kerana melihat tiga parti utama bertanding dalam satu kawasan yang masing-masing ada kekuatannya, baik untuk PH atau pun PN," katanya di sini. Seramai 46,692 undi atau 77.28 peratus pengundian bagi Parlimen Ayer Hitam direkodkan daripada keseluruhan 61,41 pengundi.  361 undi ditolak dan 119 lagi kertas undi yang tidak dikembalikan.  Keputusan rasmi tersebut diumumkan Pegawai Pengurus Pilihan Raya Ayer Hitam, Norfaiz Jamil.  Pada PRU14 lalu, Ka Siong menang dengan majoriti 303 undi mengatasi Liew Chin Tong daripda PKR dan Hj Mardi Marwan daripada PAS.

(Datuk Seri Dr Wee Ka Siong/Foto fail BERNAMA)

Sementara itu, calon muka baharu bagi Parlimen Kuala Selangor, Tengku Datuk Seri Zafrul Tengku Abdul Aziz yang mewakili Barisan Nasional (BN) gagal memenangi kerusi parlimen itu.Tengku Zafrul tewas kepada Datuk Seri Dr Dzulkefly Ahmad daripada Pakatan Harapan (PH) yang mendapat 31,033 undi dengan majoriti sebanyak 1,002 undi. Dua calon lain yang turut bersaing merebut kerusi itu ialah Mohd Shaid Rosli (PEJUANG) yang mendapat 1,778 undi dan Mohd Noor Mohd Sahar (PN) dengan 23,639 undi. Pada PRU14, Dr. Zulkefly menang dengan majoriti 8,498 undi dengan jumlah undi sebanyak 29,842.


BN rampas kerusi daripada PH di Simpang Renggam, Pengerang kekal

SIMPANG RENGGAM, 19 November- Keputusan rasmi di Parlimen Simpang Renggam menyaksikan calon Barisan Nasional (BN) Datuk Seri Ir. Hasni Mohammad berjaya merampas kerusi daripada Pakatan Harapan (PH) selepas memperoleh 18,312 undi.Manakala, calon PH, Maszlee Malik memperolehi 16,491 undi, calon Perikatan Nasional (PN) Mohd Fazrul Kamat, memperoleh 9,077 undi dan calon Pejuang, Kamal Kusmin hilang deposit, hanya meraih 251 undi.Bagaimanapun, Hasni terpaksa berpuas hati dengan kelebihan 1,821 undi.Pada Pilihan Raya Umum ke-14 (PRU14) lalu, Maszlee yang bertanding atas tiket Parti Pribumi Bersatu Malaysia (Bersatu) memperoleh 18, 157 undi, menang dengan majoriti 3, 475 undi mengatasi calon BN, Datuk Liang Teck Meng yang mendapat 14, 682 undi dan calon PAS Mohd Jubri Selamat (2,983).

Sementara itu, Datuk Seri Azalina Othman Said daripada BN berjaya mempertahankan kerusi ditandinginya bagi Parlimen Pengerang dengan majoriti 5,010 undi.Keseluruhan, Azalina mendapat 21,738 undi menewaskan dua calon lain, Fairulnizar Rahmat dari Perikatan Nasional yang mendaat 16,728 undi dan Datuk Seri Che Zakaria Mohd Salleh dari Pakatan Harapan mendapat 3,374 undi.Pada PRU14, Azalina mendapat 21,829 undi dengan jumlah majoriti 11,417 undi.Azalina menewaskan calon Norliza Ngadiran daripada Bersatu yang memperoleh 10,412 undi.


(Datuk Rosol menang dengan majoriti 15,734 undi)

HULU TERENGGANU, 19 November- Calon PAS, Datuk Rosol Wahid berjaya mengekalkan kerusi Parlimen Hulu Terengganu dalam Pilihan Raya Umum ke-15.Kemenangan bekas Timbalan Menteri Perdagangan Dalam Negeri dan Hal Ehwal Pengguna itu meraih 42,910 undi.Pencabarnya Datuk Rozi Mamat daripada Barisan Nasional memperoleh 27,176 undi manakala calon Pakatan Harapan,Alias Ismail mendapat 1,740 undi dan calon Pejuang, Mohd. Khadri Abdullah 182 undi.Rosol menang dengan majoriti 15,734 undi.Keputusan rasmi itu diumumkan oleh Pegawai Pengurus Pilihan Raya Parlimen Hulu Terengganu, Adnan Abdullah di Dewan Besar Majlis Daerah Hulu Terengganu pada pukul 11.10 malam. Dalam PRU14, Rosol yang bertanding atas tiket BN memperoleh sebanyak 30,925 undi menewaskan calon PAS, Muhyidin Abdul Rashid (28,057 undi) dan calon PKR, Datuk Razali Idris (3.374 undi).Rosol kemudiannya memutuskan keluar daripada UMNO dan menyertai Bersatu pada 2018.

(Datuk Rosol pertahankan kerusi Parlimen Hulu Terengganu)


PRU15: Lando tewas di kerusi Tanjong Karang

TANJONG KARANG, 19 September- Calon Parti Pejuang Tanahair (Pejuang) Parlimen Tanjong Karang, Lando Zawawi yang menjadi tumpuan pada Pilihan Raya Umum Ke-15 (PRU15) tewas kepada Datuk Dr. Zulkapferi Hanafi dari Perikatan Nasional (PN).

Pemilik nama penuh pelakon dan aktivis tersebut, Azlan Sani Zawawi meraih sebanyak 3,557 undi berbanding Dr. Zulkapferi yang meraih 18,054 undi dengan 15,097 undi majoriti.

Kerusi P.095 itu menyaksikan pertembungan lima penjuru melibatkan tiga calon lain iaitu Datuk Habibah Mohd Yusof dari Barisan Nasional (BN) sebanyak 15,874 undi, Siti Rahayu Baharin dari Parti Ikatan Demokratik Malaysia (MUDA) sebanyak 12,314 undi dan Mohd Rosni Mastol (Bebas) sebanyak 1,406.

Peratus keluar mengundi di kawasan itu adalah 82.33 peratus atau 51,205 pengundi.


Perikatan Nasional menang Parlimen Padang Terap

KUALA NERANG, 19 November- Calon Perikatan Nasional (PN), Ustaz Nurul Amin Hamid diumumkan pemenang kerusi Parlimen Padang Terap dalam Pilihan Raya Umum (PRU) ke-15.Kemenangan Ustaz Nurul Amin diumumkan oleh Pegawai Pengurus Pilihan Raya P007 Padang Terap, Datuk Abd Ghani Zainudin di Pusat Penjumlahan Rasmi Undi (PPRU) Dewan Kolej MARA, Kuala Nerang, sebentar tadi.Beliau memperoleh 28,217 undi menewaskan calon Barisan Nasional (BN), Datuk Seri Mahdzir Khalid yang memperoleh 17,258 undi.Manakala calon Pakatan Harapan, Muaz Abdullah memperoleh 2,702 undi dan calon PEJUANG, Razali Lebai Salleh memperoleh 4 undi.Dengan keputusan itu, Ustaz Nurul Amin menang dengan majoriti 10,959 undi.

(Ustaz Nurul Amin Hamid diumumkan pemenang kerusi Parlimen Padang Terap dalam Pilihan Raya Umum PRU15


GPS menang lima kerusi di Sarawak, BN di Beaufort

KUALA LUMPUR, 19 November- Gabungan Parti Sarawak (GPS) telah memenangi lima kerusi Parlimen di negeri itu manakala Barisan Nasional (BN) menawan satu kerusi Parlimen di Sabah iaitu Beaufort, berdasarkan keputusan rasmi yang dikeluarkan oleh Suruhanjaya Pilihan Raya (SPR) setakat 9.45 malam.

Lima kerusi yang dimenangi GPS ialah Igan, Mukah, Lawas, Betong dan Batang Sadong.Timbalan Menteri Pengangkutan Datuk Henry Sum Agong, yang juga penyandang Parlimen Lawas, mempertahan kerusi itu dengan majoriti 5,677 undi menewaskan dua pencabarnya iaitu Baru Bian (Parti Sarawak Bersatu) dan Japar Suyut daripada Pakatan Harapan (PH).

(Lima kerusi yang dimenangi GPS ialah Igan, Mukah, Lawas, Betong dan Batang Sadong)

Timbalan Menteri di Jabatan Perdana Menteri (Hal Ehwal Sabah dan Sarawak) Datuk Hanifah Hajar Taib pula mempertahan kerusi Parlimen Mukah dengan memperoleh majoriti 15,686 undi menewaskan Abdul Jalil Bujang (PH).Kerusi Parlimen Batang Sadong dimenangi Rodiyah Sapiee dengan majoriti 14,893 undi dalam pertandingan satu lawan satu manakala Dr Richard Rapu @ Aman Begri (Betong) dengan majoriti 11,302 undi dan Ahmad Johnie Zawawi (Igan) dengan majoriti 14,662 undi.Ketua Wanita UMNO Beaufort Datuk Siti Aminah Aching menang di kerusi Parlimen Beaufort dengan majoriti 2,518 undi menewaskan lima pencabar lain.Penjumlahan undi di kerusi Parlimen lain masih berlangsung.-BERNAMA


Petugas SPR disahkan meninggal dunia ketika bertugas

KLANG, 19 November - Seorang petugas Suruhanjaya Pilihan Raya (SPR) tidak sedarkan diri ketika bertugas di pusat mengundi Sekolah ACS Mehtodist, Jalan Raya Barat di sini, hari ini.Ketua Polis Daerah Klang Selatan Cha Hoong Fong berkata lelaki berusia 45 tahun itu dipercayai tidak sedarkan diri atas sebuah kereta buggy semasa bertugas di lokasi pusat mengundi tersebut."Mangsa kemudian dibawa ke Hospital Tengku Ampuan Rahimah (HTAR), Klang tetapi pemeriksaan mendapati dia telah meninggal dunia."Hasil siasatan awal pihak polis dan keterangan isteri mangsa menyatakan bahawa mangsa sebelum ini pernah menerima rawatan sebagai pesakit jantung," kata Cha.

Lelaki itu bertugas membawa kenderaan berkenaan untuk kelancaran proses pengundian di situ."Kes diklasifikasikan sebagai laporan mati mengejut (SDR)," katanya.


GPS menang di Mukah dan Igan, peroleh majoriti lebih tinggi

KUALA LUMPUR, 19 November- Gabungan Parti Sarawak (GPS) merekodkan kemenangan calon ke-2 mereka, pada Pilihan Raya Umum ke-15 (PRU15).Ia bagi Parlimen Mukah menerusi penyandang kerusi berkenaan Datuk Hanifah Hajar Taib dengan majoriti 15,686 undi. Beliau ditentang calon Pakatan Harapan (PH), Abdul Jalil yang memperoleh 6,047 undi.

Terdahulu, Suruhanjaya Pilihan Raya (SPR) telah mengumumkan keputusan rasmi pertama PRU15 bagi kerusi Parlimen P.207, Igan yang dimenangi oleh Ahmad Johnie Zawawi mewakili GPS, selaku penyandang kerusi.Ahmad Johnie memperoleh 15,824 undi dengan majoriti 14,662 undi menewaskan Andri Zulkarnaen Hamden daripada PH yang memperoleh 1,162 undi.

Majoriti itu lebih tinggi berbanding pada PRU14. Dua kerusi itu antara 31 kerusi Parlimen yang bertanding di Sarawak.Pada PRU14, Ahmad Johnie menang dengan majoriti 8,495 undi dengan keseluruhan undi diperoleh sebanyak 10,538 undi.Andri PKR memperoleh sebanyak 2,043 undi. Sementara di Parlimen Mukah menyaksikan Hanifah memperoleh sebanyak 13,853 undi dengan majoriti undi sebanyak 7,000. Abdul Jalil PKR pula memperoleh 6,853 undi.

Pusat-pusat pengundian bagi PRU15 dibuka sejak 8.00 pagi tadi di Semenanjung Malaysia dan ditutup pada 6.00 petang manakala proses pengundian di Sabah, Sarawak dan Labuan bermula pada 7.30 pagi selesai di antara 11.00 pagi hingga 5.30 petang.


473 pengundi Limbang naik perahu tunaikan tanggungjawab mengundi

(Pengundi menaiki sampan untuk menuju ke Pusat Mengundi di SK Pengkalan Jawa/RTM Delini)

LIMBANG, 19 November - Seramai 473 pengundi melibatkan 5 kampung di daerah ini meredah banjir semata-mata untuk sampai ke Pusat Mengundi di Sekolah Kebangsaan (SK) Pangkalan Jawa di sini bagi menunaikan tanggungjawab mengundi dalam Pilihan Raya Umum ke-15 (PRU15) hari ini. Mereka antara penduduk yang tinggal di kampung Pangkalan Jawa sendiri, Pangkalan Madang, Bawang Obor, Temalang dan Ranggu. Akibat terputus hubungan laluan darat akibat dinaiki air banjir setinggi 1 meter menyebabkan pengundi tiada pilihan lain selain menaiki perahu untuk sampai ke pusat mengundi.Bahkan bagi pengundi luar kawasan Pangkalan Jawa terpaksa menaiki perahu sejauh 1 kilometer dari jalan utama menuju ke pusat mengundi.Allison Epis ditemui RTM berkata biarpun berdepan kepayahan untuk mengundi akibat banjir namun mereka tetap menunaikan kewajipan. "Bagi saya tiada masalah yang penting kita mempunyai semangat untuk mengundi walaupun keadaan banjir, tapi kami tetap meredah banjir menggunakan perahu."Kenderaan pula saya tinggalkan lebih kurang satu kilometer dari sini sebab terputus jalan tapi demi tanggungjawab saya tak peduli," katanya

(SK Pengakalan Jawa, Limbang ditenggelami air)

Pelebius Kulob pengundi di SK Pengkalan Jawa berkata meskipun kawasan itu dilanda hujan setiap hari namun mereka tidak mahu melepaskan peluang lima tahun sekali itu untuk menunaikan pilihan raya kali ini.Terdahulu, Calon Gabungan Parti Sarawak GPS Parlimen Limbang, Datuk Hasbi Habibollah tiba di Pusat Mengundi SK Melayu Pusat pukul 8 pagi manakala calon Pakatan Harapan (PH), Racha Balang mengundi di Pusat Mengundi Dewan Masyarakat Medamit.Parlimen Limbang merekodkan seramai 41, 999 orang pengundi berdaftar yang layak mengundi dan menyaksikan pertembungan satu lawan satu antara GPS dan PH. Kawasan Limbang membabitkan 53 lokasi mengundi, 101 saluran pusat mengundi.Pusat mengundi ditutup pada pukul 6 petang tadi.


SPR gantung 11 pusat mengundi Baram atas faktor cuaca

(Keadaan banjir di pusat pengundian Parlimen Baram di Long Bemang, Baram/FOTO JBPM Sarawak)

KUALA LUMPUR, 19 November - Sebanyak 11 pusat mengundi dalam Parlimen Baram, Sarawak bagi Pilihan Raya Umum ke-15 (PRU15) digantung susulan keadaan cuaca yang tidak baik, kata Pengerusi Suruhanjaya Pilihan Raya Malaysia (SPR) Tan Sri Abdul Ghani Salleh.Keputusan dibuat selepas melihat keadaan cuaca itu turut menghalang petugas untuk sampai ke tempat bertugas sama ada menerusi laluan udara, darat atau air.Pusat mengundi dan tempat mengundi (saluran) terlibat adalah Sekolah Kebangsaan Long Naah bagi Saluran 1 dan 2; Sekolah Kebangsaan Long Luteng bagi Saluran 2; RH TK Matthew Belulok Lalo Kpg Lepo Gah (Saluran 1 dan 2) dan Sekolah Kebangsaan Long Sait (Saluran 2); Sekolah Kebangsaan Long Tungan (Saluran 1 dan 2).Sekolah Kebangsaan Long Moh (Saluran 1 dan 2); Sekolah Kebangsaan Long Mekabar (Saluran 1); Sekolah Kebangsaan Long Jekitan (Saluran 1 dan 2); Sekolah Kebangsaan Long (Saluran 2); Sekolah Kebangsaan Lio Mato (Saluran 1 dan 2) serta Sekolah Kebangsaan Long Banga (Saluran 1 dan 2)."Tarikh baharu pengundian bagi Pusat Mengundi dan Tempat Mengundi (Saluran) akan dimaklumkan kelak setelah keadaan selamat untuk petugas dan pengundi sampai ke pusat mengundi bagi menjalankan pengundian," katanya melalui kenyataan media hari ini.

Kerusi Baram menyaksikan pertarungan tiga penjuru.SPR menetapkan hari ini sebagai hari pengundian bagi PRU15.

Berita Berkaitan:Pengundi Limbang naik perahu redah banjir satu jam demi satu 'pangkah'


Pemuda teruja jadi pengundi pertama untuk dua PRU berturut-turut

NAKA, 19 November- Seorang pemuda mencatat sejarah peribadinya apabila menjadi individu pertama yang mengundi di pusat pengundian untuk dua Pilihan Raya Umum (PRU) berturut-turut.Muhammad Fairus Ismail, 31 tahun berkata, dia menjadi pengundi pertama yang menunaikan tanggungjawab itu di pusat pengundian Sekolah Kebangsaan Kampung Belukar di sini.Muhammad Fairus yang berasal dari Kampung Belukar Luas berkata, dia sebelum ini menjadi pengundi pertama di pusat pengundian tersebut untuk PRU14 dan teruja apabila sekali lagi menjadi pengundi pertama untuk PRU15."Saya tiba di pusat pengundian Sekolah Kebangsaan Kampung Belukar pada pukul 7.45 pagi dan terus berada pada kedudukan paling hadapan di pintu masuk ke pusat pengundian yang dibuka tepat pukul 8.00 pagi," katanya ketika ditemui RTM di sini.

(Muhammad Fairus teruja apabila menjadi pengundi pertama di pusat pengundian Sekolah Kebangsaan Kampung Belukar untuk dua PRU berturut-turut)

Muhammad Fairus yang merupakan sorang peguam syariah turut menzahirkan rasa syukur kerana telah melaksanakan tanggungjawab kepada negara sebagai pengundi.


Pengundi Limbang naik perahu redah banjir satu jam demi satu 'pangkah'

(Situasi semasa pagi tadi di Pusat Pengundian SK Pengkalan Jawa yang ditenggelami air/FOTO Aldysopa)

LIMBANG, 19 November - Demi masa depan negara dan kehidupan yang lebih baik di pinggir bandar, seorang pengundi sanggup meredah banjir selama 1 jam menggunakan perahu pada Pilihan Raya Umum ke-15 (PRU).Pegawai Kanan Operasi Keselamatan sebuah syarikat penerbangan, Aldysopa Anam, 46 berkata dia dan ibunya Sopiah Pigang, berusia 67 tahun keluar mengundi seawal 11 pagi tadi bagi menunaikan kewajipan mereka lima tahun sekali."Ini merupakan pengalaman dan sejarah buat kami penduduk Kampung Pengkalan Jawa kerana mengundi dalam suasana banjir sejak hujan lebat melanda pada Isnin lalu."Pengalaman ini tidak akan saya lupakan kerana tidak pernah berlaku selama ini sepanjang pilihan raya, sama ada ini menjadi pengalaman kali pertama atau terakhir buat kami," katanya ketika dihubungi RTMTambah Adlysopa, dia dan ibunya menaiki perahu yang telah disediakan oleh pihak Jawatankuasa Kemajuan dan Keselamatan Kampung (JKKK) untuk keluar mengundi di Pusat Pengundian Sekolah Kebangsaan (SK) Pengkalan Jawa.Adlysopa berkata walaupun banjir di pusat pengundian sampai paras dada namun situasi itu bukan penghalang buatnya menunaikan tanggungjawab seperti orang lain."JKKK menyediakan empat buah perahu untuk kami penduduk kampung. Dalam sebuah perahu hanya boleh membawa sejumlah kecil iaitu lima hingga ke tujuh orang penumpang," katanya.

(Aldysopa Anam swafoto sebelum menunaikan untuk mengundi di SK Pengkalan Jawa yang menaiki perahu pagi tadi/FOTO Aldysopa Anam)

Tambahnya, siapa pun calon yang memenangi kerusi Parlimen Limbang, dia berharap agar kemajuan seperti jaringan internet dapat dilaksanakan secepat mungkin, selain menaik taraf saluran air bersih di kawasan itu demi penduduk kampung.Parlimen Limbang menyaksikan pertembungan antara dua calon iaitu Racha Balang (Pakatan Harapan) dan Hasbi Habibollah, Gabungan Parti Sarawak (GPS).Terdahulu Jabatan Bomba dan Penyelamat Malaysia (JBPM) Sarawak berkata, pengundi di empat pusat pengundian di Limbang dan Baram terpaksa meredah banjir untuk keluar mengundi.Katanya, empat pusat pengundian yang terkesan akibat banjir itu ialah Sekolah Kebangsaan (SK) Telahak dan SK Meritam di Limbang serta SK Dato Sarif, Kampung Narum, Marudi dan SK Long Bemang di Baram.


PRU15: Peti undi dengan bendera Malaysia hiasi Google Malaysia

(Ikon peti undi dengan bendera Malaysia hiasi paparan laman utama Google Malaysia)

KUALA LUMPUR, 19 November- Ikon peti undi pilihan raya dengan bendera Malaysia menghiasi paparan di laman utama Google Malaysia semasa seluruh negara hari ini dilanda ‘demam’ pilihan raya bagi Pilihan Raya Umum Ke-15 (PRU15).Pengunjung ke google.com hari ini akan melihat paparan peti undi dengan bendera Malaysia, Jalur Gemilang ditempatkan di tengah perkataan Google dan apabila paparan peti undi itu diklik, ia akan memaparkan penjelasan mengenainya."Pilihan raya umum Malaysia 2022, secara rasminya merupakan pilihan raya umum Malaysia ke-15, dijadualkan berlangsung pada 19 November 2022 untuk memilih Ahli Dewan Rakyat di Parlimen Malaysia ke-15. Sebanyak 221 kerusi di Dewan Rakyat akan dipertandingkan semasa pilihan raya," menurut kenyataan penjelasan itu.Malaysia mempunyai 222 kawasan parlimen dan Suruhanjaya Pilihan Raya (SPR) menetapkan pilihan raya bagi kerusi Parlimen Padang Serai diadakan pada 7 Dis berikutan kematian penyandangnya merangkap calon Pakatan Harapan (PH-PKR) M. Karupaiya Rabu lepas.Lebih 20 juta pengundi berdaftar akan mengundi pada PRU15 hari ini untuk memilih wakil rakyat bagi kawasan masing-masing bagi tempoh lima tahun akan datang.Turut berlangsung hari ini ialah pengundian bagi pilihan raya kecil DUN Bugaya di Sabah, yang ditangguhkan berikutan pengisytiharan darurat bagi membendung pandemik COVID-19.Pusat mengundi di Semenanjung Malaysia akan dibuka mulai 8 pagi, manakala di Sabah, Sarawak serta Wilayah Persekutuan Labuan bermula pukul 7.30 pagi; dan pusat mengundi di semenanjung ditutup secara berperingkat antara 12 tengah hari dan 6 petang.- BERNAMA


Kenderaan ulang alik SPR permudah urusan golongan kurang upaya

PORT DICKSON, 19 November- Kira-kira 1,409 petugas Suruhanjaya Pilihan Raya (SPR) di setiap Pusat Pengundian Parlimen Port Dickson sedia mempermudah urusan para pengundi yang hadir khususnya golongan kurang upaya.Di Sekolah Jenis Kebangsaan Cina Chung Hua, Lukut, sebuah kenderaan ulang alik disediakan bagi membawa pengundi kurang upaya susulan keterbatasan untuk kenderaan awam memasuki perkarangan pusat pengundian.

(Inisiatif dibuat SPR dilihat memudahkan urusan orang ramai)

Pengundi yang sempat ditemu bual menyatakan, proses pengundian bagi Pilihan Raya Umum ke-15 (PRU15) kali ini lebih mudah dan cepat.Tan Yee Moi, 72 tahun, menghidap penyakit tulang belakang memuji penambahbaikan pengurusan SPR itu."Inisiatif dibuat SPR dilihat memudahkan urusan orang ramai dan dapat menjimatkan masa,".Begitu juga dengan Nor Asmawati Abdullah, 59 tahun, juga menghidap penyakit yang sama, hadir ke pusat pengundian itu dengan ditemani suami dan anaknya."SPR memudahkan urusan pesakit, orang-orang tua. Kami tidak perlu berjalan jauh sebab adanya kenderaan disediakan ini," katanya kepada pemberita ketika ditemui di sini.


KPN sahkan tiga kematian di pusat pengundian

GOMBAK, 19 November- Ketua Polis Negara, Tan Sri Acryl Sani Abdullah Sani mengesahkan pihaknya menerima tiga laporan berkaitan kematian pengundi di pusat pengundian.Jelas beliau, dua kematian dilaporkan di Johor, manakala satu lagi di Kelantan."Saya mendapat laporan terdapat tiga insiden iaitu dua di Johor dan satu di Kota Bharu yang agak mendukacitakan.Pengundi telah mengalami masalah kesihatan dan meninggal dunia semasa beratur untuk mengundi," katanya kepada pemberita di Ibu Pejabat Polis Daerah (IPD) Gombak selepas melakukan tinjauan di pusat-pusat pengundian sekitar ibu negara.

(Tan Sri Acryl Sani Abdullah Sani, Ketua Polis Negara)

Terdahulu RTM melaporkan dua wanita warga emas berusia 85 tahun meninggal dunia ketika menunaikan tanggungjawab sebagai pengundi di Parlimen Sembrong dan Pulai. Dalam perkembangan lain, Tan Sri Acryl Sani memaklumkan, pihaknya turut menerima laporan insiden kekecohan yang berlaku di pusat pengundian Sekolah Kebangsaan Ulu Yam Lama, Selangor."Seorang pengundi lelaki berusia 23 tahun telah bertindak merampas dakwat dan juga menolak peti undi sehingga jatuh.Apa yang kita ketahui selepas itu, didapati suspek mempunyai rekod pesakit mental," ujarnya lagi.


PRU15: Khairy puas hati dengan SOP kesihatan di pusat undi

(Khairy puas hati SOP di pusat undi)

SUNGAI BULOH, 19 November- Menteri Kesihatan, Khairy Jamaluddin berpuas hati dengan pematuhan prosedur operasi standard (SOP) dari aspek kesihatan di pusat pengundian Pilihan Raya Umum Ke-15 (PRU15).Beliau yang juga calon Barisan Nasional (BN) Parlimen P.107 Sungai Buloh turut berterima kasih kepada Suruhanjaya Pilihan Raya (SPR) dan Kementerian Kesihatan (KKM) dalam usaha mengekang penularan wabak COVID-19. "Setiap pusat mengundi saya pergi, setiap COVID-19 positif terus masuk mengundi, lepas itu dia keluar," jelas Khairy ketika meninjau pusat pengundian di Sungai Buloh.Sebanyak 28 pusat pengundian dibuka di Sungai Buloh bagi PRU15.Khairy sebelum ini berkata pengundi kesihatan awam wajib memakai pelitup separuh muka di pusat pengundian manakala pengundi lain digalakkan memakai pelitup separuh muka."Mereka juga tidak dibenarkan menaiki kenderaan awam termasuk e-hailing dan perlu segera pulang selepas selesai mengundi dan juga diwajibkan memakai pelitup muka," katanya.Parlimen P.107 Sungai Buloh menyaksikan pertandingan tujuh penjuru di antara Khairy Jamaluddin, Datuk Ramanan dari Pakatan Harapan, Mohd Ghazali Md Hamin (Perikatan Nasional), Mohd Akmal Yusoff (Pejuang), Ahmad Jufliz Faiza (Parti Rakyat Malaysia).Dua lagi merupakan calon bebas iaitu Syed Abdul Razak Syed Long Al Sagoff dan Nurhaslinda Basri.

(Khairy meninjau pusat pengundian di Sungai Buloh)


PRU15: Kecacatan fizikal tidak halang remaja tunai tanggungjawab

KUALA NERANG, 19 November- Kecacatan fizikal sejak lahir tidak menghalang seorang remaja Orang Kurang Upaya (OKU), menunaikan tanggungjawab terhadap negara. Mohamad Saiful Azri Mohd Rosli, 23, dari Kampung Kuala Janing, Kuala Nerang dibawa oleh ibunya, Normala Ahmad, 42, ke pusat pengundian di Sekolah Kebangsaan Kuala Nerang.  Menurut Normala, anaknya mengalami kecacatan fizikal sejak lahir.  Walaupun hanya mampu berbaring atas kerusi roda kerana hilang upaya fizikal, Mohamad Saiful Azri boleh melihat, mendengar dan memahami apa yang diperkatakan oleh orang sekeliling.  Beliau membantu mengundi untuk anaknya dan perkara itu dibenarkan oleh Suruhanjaya Pilihan Raya (SPR).  "Ini kali pertama Mohamad Saiful Azri mengundi, kakak tanya dia dulu dan dia berikan isyarat mata, kemudian senyum. Walau dia macam ini tapi dia faham, cuma tidak boleh bercakap," katanya di sini.

(Normala menemani anaknya menunaikan tanggungjawab mengundi di pusat pengundian Sekolah Kebangsaan Kuala Nerang)

Sementara itu, Pegawai Pengurus Pilihan Raya Parlimen Padang Terap, Datuk Abd Ghani Zainudin turut menyantuni Mohamad Saiful Azri.  Beliau turut memuji sikap ditunjukkan ibu bapa anak muda berkenaan kerana sanggup bersusah payah membawa anak OKU mereka ke pusat pengundian bagi mengundi demi tanggungjawab terhadap negara tercinta.


Dua wanita warga emas meninggal dunia di pusat mengundi di Johor

(Petugas memberikan bantuan kecemasan kepada pengundi yang meninggal dunia di Pusat Pengundian SMK Sultan Ismail bagi Parlimen Pulai/FOTO SPR Johor)

JOHOR BAHRU, 19 November - Dua pengundi warga emas di daerah ini disahkan meninggal dunia ketika sedang menunaikan tanggungjawab sebagai pengundi pada Pilihan Raya Umum ke-15 (PRU15) pagi tadi.Kedua-dua wanita warga emas itu berusia 85 tahun.Menurut Suruhanjaya Pilihan Raya (SPR) Johor, kematian mengejut melibatkan mangsa yang dikenali sebagai Tuminah Ambiah yang belum sempat mengundi di Sekolah Jenis Kebangsaan Cina (SJKC) Lit Terk, Paloh bagi Parlimen Sembrong pada 10.21 pagi.Katanya, kakitangan Kementerian Kesihatan (KKM) yang berada di tempat kejadian mengesahkan kematian warga emas itu."Mangsa kemudiannya disahkan meninggal dunia oleh pegawai hospital selepas ambulan tiba di tempat kejadian," katanya melalui kenyataan hari ini.Manakala seorang lagi mangsa dikenali sebagai Sh Juhara Syed Mohamad meninggal dunia selepas mengundi dan mengalami sesak nafas. Menurut pemerhati petugas saluran, dalam kejadian pada 9.30 pagi itu mangsa hadir ke saluran 1 dalam keadaan tidak sihat namun ingin meneruskan pengundian di SMK Sultan Ismail di sini untuk mengundi bagi Parlimen Pulai.

(Petugas SPR dan KKM memberikan bantuan kecemasan sebelum pengundi disahkan meninggal dunia di Pusat Pengundian SJKC Lit Terk/FOTO SPR Johor)

Terdahulu, Ketua Polis Negara Tan Sri Acryl Sani Abdullah Sani mengesahkan tiga kematian berlaku pada pilihan raya kali ini.Dua kematian di Johor manakala satu di Kelantan ketika mengundi pada sebelah pagi.


PRU15: Liputan media adil, komprehensif bukti amalan demokrasi

KOTA BHARU, 19 November- Peranan media tempatan dalam melaporkan berita secara komprehensif, adil dan terbuka sepanjang Pilihan Raya Umum Ke-15 (PRU15) membuktikan amalan demokrasi di negara ini terus subur.  Menteri Komunikasi dan Multimedia, Tan Sri Annuar Musa berkata berdasarkan laporan yang diterima, semua agensi media kerajaan dan swasta dapat melaksanakan tugas dan tanggungjawab secara berkesan.  Selain, kerjasama baik semua pihak termasuk parti politik yang bertanding membantu memudahkan sebarang bentuk pelaporan dibuat.  "Ini jarang-jarang kita lihat dulunya...setiap parti berpeluang muncul di kaca televisyen aliran perdana untuk menyatakan apakah tawaran mereka kepada rakyat menjelang pilihan raya dan pada saya, saya anggapkan itu satu perkembangan yang baik."Di mana saluran rasmi dan tidak rasmi dan juga media baharu dapat membantu memperkukuhkan amalan demokrasi dalam negara kita," katanya.

Beliau ditemui media selepas selesai menunaikan tanggungjawab mengundi di pusat pengundian Sekolah Kebangsaan (SK) Padang Mokan, Peringat, di sini hari ini.  Annuar yang juga penyandang kerusi Parlimen Ketereh turut mengucapkan terima kasih kepada pengamal media kerana komited melaksanakan tugasan serta memberi sumbangan yang besar kepada negara untuk memastikan kelancaran sepanjang proses PRU15.


Pengundian di Parlimen Dungun lancar

DUNGUN, 19 November- Keadaan di Pusat Pengundian Parlimen Dungun masih terkawal dan tiada sebarang rusuhan dari mana-mana parti.

Demikian menurut calon Barisan Nasional (BN) Parlimen Dungun, Nurhisham Johari ketika ditemui pemberita di Sekolah Kebangsaan (SK) Seberang Pintasan.Nurhisham turut mengucapkan selamat mengundi kepada seluruh penduduk di sekitar Dungun.Beliau juga berharap pilihan raya kali ini dapat memberi peluang kepadanya untuk memberi kerjasama dan dapat membantu penduduk dalam semua aspek.

(Nurhisham mengucapkan selamat mengundi kepada seluruh penduduk di sekitar Dungun)

Sementara itu, calon PAS Parlimen itu, Wan Hasan Mohd Ramli adalah antara yang terawal tiba mengundi di Sekolah Agama Sultan Ismail Dungun, kira-kira pukul 8.15 pagi.Ghazali Ismail yang merupakan calon Bebas pula tiba di Pusat Pengundian Sekolah Menengah Tengku Intan Zahara kira-kira pukul 9.15 pagi.Manakala calon Pejuang, Noraisah Hasan pula memaklumkan beliau akan bergegas ke Gombak, Selangor untuk mengundi di SK Taman Koperasi Polis Fasa 2.  Pada PRU14, PAS memenangi kerusi Parlimen Dungun dengan memperolehi 40,080 undi yang menewaskan calon BN, Datuk Din Adam yang memperolehi 27,731 undi manakala bagi calon PKR, Abdul Rahman Yusof memperolehi sebanyak 6,833 undi.


PRU15: Tiada PDM dinaiki air di Sabah - Polis

(Para pengundi dibantu untuk menyeberangi Jalan Batu 26 Simpang Kampung Karanan Sook, Keningau ke Pusat Pengundian menggunakan trak lori milik Markas Taktikal Keningau Batalion Ke 7 Rejimen Askar Melayu DiRaja, Angkatan Pertahanan Awam dan Polis Diraja Malaysia)

KOTA KINABALU, 19 November- Tiada pusat daerah mengundi (PDM) di Sabah terkesan banjir walaupun terdapat beberapa kawasan dinaiki air berikutan hujan berterusan sejak malam tadi.Pesuruhjaya Polis Sabah Datuk Idris Abdullah berkata pengundian Pilihan Raya Umum ke-15 hari ini berjalan lancar biarpun cuaca mendung dan hujan di beberapa daerah.“Sebanyak 874 pusat mengundi dibuka di seluruh Sabah dengan helikopter digerakkan bagi membawa peti undi ke 87 kawasan terpencil dan tidak dapat dilalui oleh kenderaan lain.“Semua peti undi telah selamat sampai ke semua pusat mengundi,” katanya dalam kenyataan hari ini.Terdahulu, Penolong Pengarah Bahagian Operasi Jabatan Bomba dan Penyelamat Malaysia negeri Sabah Misran Bisara mengesahkan beberapa kawasan di daerah Sook dan Nabawan mengalami banjir berikutan hujan lebat berterusan sejak malam tadi.Antara kawasan terjejas di Sook adalah Kampung Tiolon, Kampung Rancangan Belia dan Kampung Kusina manakala di Nabawan membabitkan Kampung Magulasing dan Kampung Lima.Idris berkata seramai 8,361 pegawai dan anggota polis bertugas pada hari pengundian hari ini.- BERNAMA

(Pesuruhjaya Polis Sabah Datuk Idris Abdullah)

(Jalan Batu 26 Simpang Kampung Karanan Sook, Keningau dinaiki air banjir daripada limpahan air Sungai Sook)


PRU15: 42% pengundi selesai tunai tanggungjawab sehingga 12 tengah hari

KUALA LUMPUR, 19 November- Sehingga pukul 12.00 tengah hari tadi, sebanyak 42% pengundi telah menunaikan tanggungjawab mereka bagi Pilihan Raya Umum ke-15 (PRU15).Demikian menurut Suruhanjaya Pilihan Raya (SPR).Proses pengundian PRU15 bermula secara rasmi pada 7.30 pagi ini di Sabah, Sarawak dan Labuan manakala di Semenanjung Malaysia bermula pukul 8.00 pagi.Turut diadakan serentak ialah pengundian bagi Pilihan Raya Kecil Dewan Undangan Negeri Bugaya, Sabah yang tertangguh berikutan proklamasi darurat bagi mencegah penularan COVID-19.Daftar Pemilih Pilihan Raya (DPPR) yang digunakan untuk PRU15 mengandungi 21,173,638 orang pemilih yang terdiri daripada 20,853,681 orang pengundi biasa, 146,737 orang tentera serta pasangan, 118,794 orang polis dan Pasukan Gerakan Am (PGA) serta pasangan dan 2,741 orang pengundi tidak hadir luar negara.


Dua pusat mengundi Lembah Pantai di buka lewat berdepan masalah elektrik

KUALA LUMPUR, 19 November- Calon Pakatan Harapan (PH) Parlimen Lembah Pantai, Fahmi Fadzil mendakwa dua pusat mengundi di kawasan parlimen itu dibuka lewat oleh Suruhanjaya Pilihan Raya (SPR) gara-gara berdepan masalah bekalan elektrik.Ia membabit pusat mengundi di Sekolah Menengah Kebangsaan (SMK) Bandaraya manakala Sekolah Jenis Kebangsaan (T) Saraswathy, puncanya masih belum diketahui.

(Fahmi Fadzil ditemui media selepas membuang undi)

Beliau yang juga Ketua Penerangan PKR turut memaklumkan akan melawat pusat mengundi berkenaan selain pusat lain sepanjang hari pengundian. "Saya dapati maklum balas dari ejen kami ada beberapa tempat yang sedikit bermasalah iaitu di SMK Bukit Bandaraya, setakat jam 8.15 pagi tadi masih belum mula proses mengundi, di padang bola PPR Kerinchi barisannya terlalu panjang dan ketua tempat mengundi dia mungkin sedang selaraskan semula. Setakat ini saya berpuas hati dengan proses ramai tunggu 10 minit, walaupun cuaca dalam keadaan hujan renyai tetapi kita tengok setakat ini yang datang awal ramai dan saya harap yang belum keluar mengundi nanti kalau hendak tunggu cuaca baik sedikit boleh tapi jangan tunggu lama-lama nanti peti undi ditutup," katanya kepada media selepas selesai mengundi di pusat mengundi SMK Seri Pantai, Kuala Lumpur.Fahmi tiba di pusat mengundi dpada pukul 8.35 pagi dan beliau selesai mengundi kira-kira 10 minit kemudian.Beliau juga sempat beramah mesra dengan orang ramai yang berada di luar dan dalam pusat mengundi berkenaan.Pengundi pula dilihat mengambil kesempatan keluar mengundi awal walaupun hujan renyai sejak awal pagi ini.


PM serahkan pada SPR bagi pengundian DUN Tioman

BERA, 19 November- Perdana Menteri, Datuk Seri Ismail Sabri Yaakob menyerahkan kepada Suruhanjaya Pilihanraya (SPR) dalam menentukan sama ada meneruskan atau menangguhkan pengundian di Dewan Negeri (DN) Tioman yang calonnya meninggal dunia pagi tadi.  Beliau turut mengucapkan takziah kepada keluarga calon tersebut.

(Perdana Menteri, Datuk Seri Ismail Sabri Yaakob selesai mengundi 10.30 pagi tadi)

"Kita serahkan kepada SPR dalam menentukan sama ada meneruskan pilihan raya tanpa Allahyarham, atau tiada pengundian di DUN Tioman atau pun menetapkan tarikh baharu seperti yang dilakukan di Padang Serai. Jadi kita serahkan semuanya kepada SPR," katanya.  Beliau berkata demikian kepada pemberita selepas hadir mengundi bersama isterinya, Datin Seri Muhaini Zainal Abidin di SMK Bandar Kerayong, di sini.  Calon daripada Perikatan Nasional, Md Yunus Ramli telah meninggal dunia pada 3.30 pagi tadi.  Allahyarham meninggal dunia di Hospital Rompin akibat komplikasi jantung selain darah tinggi dan kencing manis.  Pada Oktober lalu, Allahyarham pernah dirawat di hospital sama kerana mengalami serangan jantung.


Tarikh baharu mengundi di DUN N42 Tioman, 7 Disember 2022

PURTAJAYA, 19 November- Suruhanjaya Pilihan Raya (SPR) menetapkan tarikh baharu mengundi di DUN N42 Tioman adalah pada 7 Disember 2022.Pengerusinya, Tan Sri Abdul Ghani Salleh menerusi satu kenyataan berkata, mesyuarat khas yang diadakan pagi tadi menetapkan bahawa pilihan raya DUN N42 Tioman, Pahang perlu diadakan semula susulan kematian calon Perikatan Nasional, Allahyarham Md Yunus Ramli."Hari penamaan calon dijadualkan pada Khamis, 24 November 2022 manakala hari mengundi awal ditetapkan pada 3 Disember 2022 sementara hari mengundi pada 7 Disember 2022."Tempoh berkempen ditetapkan 13 hari bermula selepas pengisytiharan calon-calon yang bertanding pada 24 November 2022 sehingga pukul 11.59 malam, 6 Disember 2022," katanya.Tambahnya, Dewan Jubli Perak Sultan Haji Ahmad Shah, Rompin, Pahang akan digunakan sebagai Pusat Penamaan Calon (PPC) dan Pusat Penjumlahan Rasmi Undi (PPRU)."Calon-calon layak yang sah dinamakan sebelum ini dikehendaki hadir ke Pusat Penamaan Calon (PPC) bagi tujuan cabutan undi untuk menentukan giliran pada kertas undi."Manakala, bakal-bakal calon baharu yang ingin bertanding dalam PRU15 Bahagian Pilihan Raya DUN N.42 Tioman, Pahang, hendaklah menyerahkan kertas penamaan calon yang telah lengkap diisi dan disemak oleh Pejabat Pegawai Pengurus oleh calon atau penyokong atau pencadangnya semasa hari penamaan calon di pusat penamaan calon yang telah ditetapkan oleh SPR,"tambahnya dalam kenyataan tersebut.Daftar pemilih terkini bagi DUN N42 Tioman, Pahang mengandungi seramai 28,465 orang pemilih yang terdiri daripada 28,200 orang pengundi biasa, 262 orang polis dan 3 orang pengundi tidak hadir luar negara.

(Pengerusi SPR, Tan Sri Abdul Ghani Salleh)


Elak COVID-19, pengundi dinasihat pakai pelitup separuh muka

REMBAU, 19 November- Parlimen Rembau, Khairy Jamaluddin yang juga Menteri Kesihatan meminta pengundi mengamalkan kawalan kendiri dengan memakai pelitup separuh muka dan membuat sanitasi untuk mengelak dijangkiti COVID-19.Khairy yang juga calon Barisan Nasional (BN) Parlimen Sungai Buloh berharap agar pengundi di kawasan tersebut memberi kepercayaan kepadanya untuk berkhidmat di Rembau. Menurut Khairy, walaupun beliau bertanding di Parlimen Sungai Buloh, baginya Rembau meninggalkan banyak memori indah selepas berkhidmat lebih 14 tahun di Parlimen itu.

(Parlimen Rembau menyaksikan pertembungan lima penjuru)

"Saya tidak meninggalkan Rembau dan masih ada di sini. Jika dipilih di Sungoh Buloh, khidmat di Rembau tidak akan saya lupakan," katanya kepada pemberita ketika beliau tiba di Sekolah Menengah Agama Haji Ahmad Yatim untuk mengundi, di sini, pagi tadi.Parlimen ini menyaksikan pertembungan lima penjuru antara calon BN, Datuk Seri Mohamad Hasan, Jufitri Joha (PH), Nazree Yunus (Pakatan Nasional), Ramly Awalludin (Pejuang) dan S. Tinagaran daripada Parti Sosialis Malaysia.


Ismail Sabri selesai mengundi

BERA, 19 November- Sebanyak 31 peratus pengundi telah menunaikan tanggungjawab mereka bagi PRU ke-15 setakat pukul 11 pagi tadi.

Perdana Menteri Datuk Seri Ismail Sabri Yaakob selesai mengundi di pusat mengundi Sekolah Menengah Kebangsaan (SMK) Bandar Kerayong pukul 10.30 pagi.  Turut hadir dan mengundi di tempat yang sama isteri Perdana Menteri, Datin Seri Muhaini Zainal Abidin serta beberapa ahli keluarga yang lain.

(Datuk Seri Ismail Sabri Yaakob bersama Datin Seri Muhaini Zainal Abidin)

Terdahulu, Perdana Menteri yang juga calon Barisan Nasional (BN) di Parlimen Bera bagi Pilihan Raya Umum ke-15 (PRU15) dan keluarga yang berpakaian sedondon berwarna biru tiba di sini pada pukul 9.15 pagi.  Dalam misi mempertahankan kerusi Parlimen Bera pada PRU ini, Datuk Seri Ismail Sabri berdepan saingan tiga penjuru menentang calon Pakatan Harapan Abas Awang dan Datuk Asmawi Harun dari Perikatan Nasional.  Pada PRU ke-14 yang lepas, Datuk Seri Ismail Sabri mempertahankan Parlimen Bera dengan majoriti undi sebanyak 2,311 undi, menewaskan Zakaria Abdul Hamid daripada PKR dan Musaniff Ab Rahman daripada PAS.  Berdasarkan data SPR, seramai 77,669 pemilih berdaftar di Parlimen Bera, dengan 36 pusat pengundian dibuka bermula pukul 8 pagi hingga 6 petang.


Warga emas uzur tetap teruja turun mengundi

PERAK, 19 November- Kesakitan lutut bukan halangan kepada dua warga emas untuk menunaikan tanggungjawab sebagai warganegara Malaysia untuk mengundi pada Pilihan Raya Umum ke-15 (PRU15).  Abdul Rahim Ahmad dan Jeleha Abu Bakar masing-masing hadir ke pusat pengundian di SK Tanah Hitam, Kampung Ulu Chepor ditemani anak-anak mereka.  Kedua-duanya sanggup melupakan seketika ketidakmampuan berdiri lama dan bergerak jauh dari kediaman semata-mata untuk mengundi.

"Tanggungjawab kita lima tahun sekali sahaja. Kita hendak jaga keamanan negara dan kestabilan ekonomi untuk anak cucu kita. Macam pak cik ini sudah tua, dah 70 lebih umur tidak kisah sangat, tapi tetap jalankan tanggungjawab sebagai rakyat Malaysia, makan pun gigi sudah tiada, generasi muda dan anak cucu yang akan datang, segala bantuan untuk mereka harus dilihat oleh pihak yang bakal memerintah nanti seperti bantuan persekolahan, perumahan, pekerjaan, itu yang pak cik minta sangat," kata Abdul Rahim Ahmad."Makcik datang mengundi hari ini makcik berasa seronok tengok orang ramai datang jalankan tanggungjawab untuk negara. Makcik walaupun uzur dan dan sakit macam-macam, datang sini bukan susah pun, datang untuk pangkah lepas itu makcik balik, tiada la susah sangat," kata Jeleha Abu bakar kepada media. Di Parlimen Tambun P063, terdapat lebih 2.03 juta daftar pemilih di negeri ini membabitkan 851 pusat pengundian.  Sementara itu, Ketua Polis Perak Datuk Mohd Yusri Hassan Basri turut melakukan tinjauan di sekolah berkenaan.


"Keluar mengundi awal, jangan tunggu saat akhir" - Perdana Menteri

(Salah seorang pengundi di Bera selesai menunaikan tanggungjawab mengundi)

BERA, 19 November- Para pengundi seluruh negara diminta keluar mengundi awal dan menunaikan tanggungjawab masing-masing.  Perdana Menteri, Datuk Seri Ismail Sabri Yaakob berkata, pengundi tidak perlu menangguhkan pengundian mereka ke sebelah petang.  "Saya harap pengundi keluar awal, kita tahu musim tengkujuh hujan terutama di pantai timur dan mungkin juga di tempat lain di seluruh negara."Jadi jangan tunggu saat akhir kalau hujan ramai tidak boleh keluar untuk mengundi jadi keluarlah awal selesaikan dahulu urusan mengundi,"katanya.Beliau turut meminta rakyat kekalkan keamanan dan keharmonian sedia ada sebagai sebuah keluarga Malaysia yang aman dan bersatu padu.  Beliau berkata demikian kepada pemberita selepas hadir mengundi bersama isterinya, Datin Seri Muhaini Zainal Abidin di SMK Bandar Kerayong,Bera,Pahang.

(Perdana Menteri ketika menunggu giliran untuk mengundi)


Hujan, pengundi muda tetap keluar awal teruja pengalaman pertama

GOMBAK, 19 November- Pengundi baharu di Parlimen P098 Gombak teruja keluar mengundi buat kali pertama hari ini. Tinjauan media di Sekolah Kebangsaan (SK) Taman Seri Gombak 2 mendapati rata-rata pengundi baharu memilih untuk keluar mengundi pada waktu pagi.  Sebanyak 12 saluran dibuka di SK Taman Seri Gombak hari ini melibatkan 7,597 daftar pemilih.  1,388 daripadanya merupakan pengundi baharu. Menurut pengundi muda Gombak, Samuel Christy Kitharan, hujan lebat tidak mematahkan semangatnya untuk mengundi hari ini."Saya berada di sini pada pukul 8.30 pagi. Ini pengalaman pertama saya untuk mengundi dan ia sangat seronok,".

(12 saluran dibuka di SK Taman Seri Gombak hari ini)

Seorang lagi pengundi Gombak, Siti Mariam Shukri berkata dia keluar awal untuk mengundi hari ini. "Saya datang bersama keluarga dan berasa teruja kerana ia pengalaman pertama dalam hidup, keluar untuk melaksanakan tanggungjawab ini,".Farhatul Najwa Zahari pula berkata antara perkara ditunggu ialah untuk keluar mengundi. "Saya sangat gembira kerana berada di sini hari ini. Sebelum ini tidak cukup umur untuk berbuat demikian. Saya lihat ramai golongan muda keluar mengundi," katanya ketika ditemui pemberita di sini.Secara keseluruhan, seramai 15,138 pengundi baharu layak mengundi di Parlimen Gombak hari ini.  Parlimen Gombak menyaksikan pertembungan lima penjuru membabitkan calon BN, Datuk Megat Zulkarnain Omardin; calon PN Datuk Seri Mohamed Azmin Ali; calon PH Datuk Seri Amirudin Shahri; calon Pejuang Datuk Aziz Jamaludin Md Tahir dan calon Bebas, Ir Zulkifli Ahmad.


Tiga beradik teruja mengundi kali pertama

MELAKA, 19 November- Pilihan Raya Umum ke-15 (PRU15) di Parlimen Jasin P139 menjadi detik bersejarah buat tiga beradik apabila pilihan raya ini merupakan kali pertama buat mereka dapat mengundi bersama-sama. Menurut Nurul Zafirah Rosman, 22 tahun, media arus perdana dan media sosial menjadi sumber rujukan untuk mereka memilih calon tepat pada PRU15 kali ini.  "Masa mula-mula hendak mengundi kali ini, saya rasa sedikit gementar, sebab pertama kali hendak mengundi. Bila hendak pergi buat tanggujngjawab ini, saya fikir dua tiga kali hendak undi siapa. Tetapi dengan ada nya info terkini setiap calon dan mengenai pilihan raya ia membantu saya untuk membuang undi dengan lebih yakin," katanya.

(Tiga beradik kali pertama mengundi di Parlimen Jasin P139, Melaka)

Zafirah hadir ke Pusat Pengundian Sekolah Kebangsaan Merlimau 1, Jasin bersama adik-adiknya, Nurul Zahidah Rosman 21 tahun dan Nurul Zulaikha Rosman, 19 tahun.  Sementara itu, bagi Nor Syazana Samsudin, 21 tahun yang juga pengundi kali pertama berkata, dua orang kakak nya banyak membantu untuk melaksanakan tanggungjawab sebagai pengundi.  "Gemuruh rasanya hendak mengundi, sebab tidak tahu apa dan masih belajar lagi. Jadi ini kali pertama hendak pergi mengundi, setiba sahaja di pusat mengundi, petugas-petugas SPR membantu saya dari awal sehingga selesai mengundi. Alhamdulilah mudah sahaja untuk mengundi ini," katanya.Syazana hadir ke tempat pengundian bersama kakaknya Nor Syamimi Samsudin, 30 tahun dan Nor Syazwani Samsudin seawal pukul 9 pagi tadi.


PRU15: 20% keluar mengundi setakat 10 pagi - SPR

KUALA LUMPUR, 19 November- Sebanyak 20% pengundi telah menunaikan tanggungjawab mereka bagi Pilihan Raya Umum ke-15 (PRU15) setakat 10.00 pagi ini.Demikian menurut Suruhanjaya Pilihan Raya (SPR).Proses pengundian PRU15 bermula secara rasmi pada 7.30 pagi ini di Sabah, Sarawak dan Labuan manakala di Semenanjung Malaysia bermula pukul 8.00 pagi.Turut diadakan serentak ialah pengundian bagi Pilihan Raya Kecil Dewan Undangan Negeri Bugaya, Sabah yang tertangguh berikutan proklamasi darurat bagi mencegah penularan COVID-19.Daftar Pemilih Pilihan Raya (DPPR) yang digunakan untuk PRU15 mengandungi 21,173,638 orang pemilih yang terdiri daripada 20,853,681 orang pengundi biasa, 146,737 orang tentera serta pasangan, 118,794 orang polis dan Pasukan Gerakan Am (PGA) serta pasangan dan 2,741 orang pengundi tidak hadir luar negara.


Banjir: Proses pengundian di Baram berjalan lancar - Polis Sarawak

KUCHING, 19 November- Proses pengundian bagi Pilihan Raya Umum ke-15 (PRU15) di kawasan dilanda banjir di Parlimen Baram berjalan mengikut jadual walaupun beberapa pusat mengundi terpaksa dipindahkan selepas dinaiki air. Pesuruhjaya Polis Sarawak Datuk Mohamad Azman Ahmad Sapri berkata Ketua Polis Daerah Marudi DSP Mohd Ruslan Mat Kib yang bertanggung jawab untuk kawasan Baram melaporkan, polis berkolaborasi dengan pihak Suruhanjaya Pilihan Raya (SPR) bagi memastikan proses pengundian PRU15 di bahagian itu berjalan lancar. "Sehingga kini saya tidak menerima sebarang (laporan) permasalahan (namun), kita akan sentiasa kemas kini (perkembangan terkini). Nanti petang kita akan keluarkan (kenyataan) selepas proses pengundian tutup (selesai)," katanya kepada media semasa meninjau proses pengundian di Sekolah Kebangsaan Merpati Jepang.Semalam, media tempatan melaporkan Suruhanjaya Pilihan Raya (SPR) akan membuat keputusan sama ada pengundian di Parlimen Baram diteruskan hari ini atau ditangguhkan selepas cuaca buruk menghalang usaha menghantar petugas pilihan raya ke 24 daripada 194 pusat mengundi di kawasan parlimen itu.Sementara itu di MIRI, Ahli Dewan Undangan Negeri (ADUN) Telang Usan Dennis Ngau ketika dihubungi Bernama berkata pusat-pusat pengundian PRU15 di sekitar kawasan itu telah dibuka bagi membolehkan proses pengundian bagi Parlimen Baram berjalan seperti dirancang.“Pengundian berjalan seperti biasa di kawasan saya, saya tidak pasti bagi kawasan lain di Baram bagaimana (keadaannya),” katanya ketika dihubungi Bernama pagi ini.Sementara itu, Ketua Pemuda Parti Demokratik Progresif (PDP) David Yeo yang berada di kawasan Long Lama ketika dihubungi turut mengesahkan proses pengundian di kawasan berkenaan sedang berjalan seperti biasa.Parlimen Baram menyaksikan pertandingan antara penyandang Datuk Anyi Ngau yang mewakili GPS, Roland Engan daripada Pakatan Harapan dan Wilfred Entika Rebai iaitu calon bebas.Sementara itu Mohamad Azman berkata polis telah mengeluarkan 3,108 permit sepanjang tempoh kempen PRU15, yang berakhir sebelum tengah malam tadi. "Sebanyak 72 laporan polis dan 25 kertas siasatan telah dibuka dengan lapan tangkapan dibuat atas pelbagai kesalahan pilihan raya dan tangkapan ini tidak melibatkan mana-mana calon," katanya. - BERNAMA


PRU15: Calon dan ketua menteri tiba awal di pusat mengundi

NEGERI SEMBILAN, 19 November- Pengundi bagi Parlimen Rembau P131, mula beratur seawal 7.30 pagi di Sekolah Jenis Kebangsaan Cina Chung Hua, Rantau bagi melaksanakan pengundian. Calon Barisan Nasional Parlimen Rembau, Datuk Seri Mohamad Hasan bersama isteri hadir mengundi sekitar pukul 9 pagi di Sekolah Rendah Jenis Kebangsaan Cina Chun Hua Rantau, Negeri Sembilan.

(Datuk Seri Mohamad Hasan bersama isteri)

Beliau terus ke kaunter semakan pemilih dan beratur bersama isterinya di laluan dua untuk proses pengundian. Selepas selesai proses pengundian dalam 15 minit, beliau beredar dari pusat pengundian itu. Suruhanjaya Pilihan Raya (SPR) menyediakan enam saluran di pusat pengundian ini yang melibatkan 3,000 lebih pengundi.  Enam saluran disediakan di pusat pengundian ini Ini bagi memudahkan pengundi yang akan mengundi di pusat itu. Terdapat 53 petugas SPR dan 7 petugas Polis Diraja Malaysia (PDRM) yang menjalankan tugas di sekolah itu.PRU15 menyaksikan Parlimen Rembau ditandingi empat calon iaitu Mohd Nazree Mohd Yunus (PN-Bersatu), Mohamad (BN-Umno), Jufitri Joha (PH-PKR) dan Ramly Awaluddin (Pejuang).

Sementara itu, di Pulau Pinang, Ketua Menteri, Chow Kon Yeow tiba sekitar pukul 8.30 pagi untuk menunaikan tanggungkawab mengundi di SRJKC Hu Yew Seah, Georgetown, Pulau Pinang. Beliau terus ke kaunter semakan pemilih dan beratur di laluan dua untuk proses pengundian.

(Ketua Menteri Pulau Pinang, Chow Kon Yeow)

Enam saluran disediakan di pusat pengundian tersebut.  Selepas selesai proses pengundian, beliau beredar untuk melawat Pusat Mengundi di sekitar Batu Kawan.  Beliau merupakan calon Pakatan Harapan bagi P046: Parlimen Batu Kawan.

Manakala calon Barisan Nasional (BN), Datuk Muhamad Yusoff Mohd. Noor tiba sekitar 9.35 pagi untuk menunaikan tanggung jawab mengundi di Sekolah Kebangsaan Tok Jaya, Penaga, Pulau Pinang  Beliau terus ke kaunter semakan pemilih dan beratur di laluan satu untuk proses pengundian.

Tiga saluran disediakan di pusat pengundian tersebut dengan bilangan pengundi seramai 1655 orang.

Di Melaka, Ketua Menteri, Datuk Seri Sulaiman Md Ali bersama isteri, Datin Seri Munira Yusop selesai menjalankan tanggungjawab pada jam 9.24 pagi tadi di Sekolah Kebangsaan (SK) Durian Daun, Masjid Tanah.  Beliau tiba diperkarangan pusat pengundian berkenaan pada jam 9.15 pagi dan sempat beramah-mesra bersama pengundi di kawasan berkenaan.

(Ketua Menteri Melaka, Datuk Seri Sulaiman Md Ali)

Turut keluar mengundi di pusat pengundiaan yang sama adalah calon Barisan Nasional (BN) Parlimen P134 Masjid Tanah, Abdul Hakim Abdul Wahid.  Beliau tiba di perkarangan pusat pengundiaan itu pada jam 9.25 pagi.  Parlimen P134 Masjid Tanah menyaksikan pertembungan empat penjuru di antara penyandang bagi Parlimen ini dari Perikatan Nasional (PN), Datuk Mas Ermieyati Samsudin, calon BN, Abdul Hakim Abdul Wahid, calon Parti Muda, Muthalib Uthman dan calon Pejuang, Handrawirawan Abu Bakar.


Calon BN Parlimen Hulu Terengganu tiba awal di pusat pengundian tunai tanggungjawab

HULU TERENGGANU, 19 November- Calon Barisan Nasional (BN) Parlimen P038 Hulu Terengganu, Datuk Rozi Mamat tiba di Pusat Pengundian Sekolah Kebangsaan (SK) Kuala Jenderis, Hulu Terengganu bersama isteri Toh Puan Suhaiza Abd Malik seawal pukul 9.23 pagi tadi.Proses pengundian yang dibuka sejak pukul 8.00 pagi tadi lancar dan orang ramai mengambil kesempatan keluar mengundi ketika cuaca cerah ini.Masyarakat pelbagai lapisan termasuk golongan warga emas dan Orang Kurang Upaya antara pengundi yang hadir awal di pusat-pusat pengundian.

(87,917 pengundi yang berdaftar di Parlimen Hulu Terengganu)

Terdapat 87,917 pengundi yang berdaftar di Parlimen terbabit.Dalam pertembungan empat penjuru di Parlimen ini, Rozi akan menentang Datuk Rosol Wahib wakil PAS, Alias Ismail wakil Pakatan Harapan (PH) dan Mohd.Khadri Abdullah calon Pejuang.


PRU15: Datuk Seri Johari selesai mengundi

KUALA LUMPUR, 19 November- Calon Barisan Nasional (BN) Parlimen Titiwangsa, Datuk Seri Johari Abdul Ghani tiba di pusat mengundi di Sekolah Kebangsaan (SK) Taman Maluri pada pukul 8.55 pagi tadi bagi melaksanakan tanggungjawab pada Pilihan Raya Umum Ke-15 (PRU15). Ketibaan beliau bersama isteri, Datin Seri Zurwati Haslinda Zainal Bahry turut disambut Pengarah Jabatan Siasatan Jenayah Narkotik (JSJN) Bukit Aman, Datuk Seri Ayob Khan Mydin Pitchay. Kerusi Parlimen Titiwangsa menyaksikan pertandingan empat penjuru.

(Datuk Seri Johari Abdul Ghani tiba di pusat mengundi di Sekolah Kebangsaan (SK) Taman Maluri pada pukul 8.55 pagi)

Selain Datuk Seri Johari, Calon Perikatan Nasional (PN) Dr. Rosni Adam, Calon Pakatan Harapan (PH) Khalid Abdul Samad, dan Calon Parti Pejuang Tanah Air (Pejuang) Datuk Seri Khairuddin Abu Hassan bertanding di kerusi parlimen itu. Sementara itu, Pengarah Jabatan Siasatan Jenayah Narkotik (JSJN) Bukit Aman, Datuk Seri Ayob Khan Mydin Pitchay meninjau proses pengundian di Sekolah Kebangsaan (SK) Taman Maluri pada pukul 8.13 pagi tadi. Beliau melakukan tinjauan dan memantau proses pengundian kira-kira 30 minit. Parlimen Titiwangsa mempunyai 80,747 orang pengundi berdaftar dengan tiga zon melibatkan Kampung Pandan, Datuk Keramat dan Kampung Baru.